Castra Poenitentium F' dawn l- akkampamenti spiritwali jittrattieni ruħu għal xahar min b' diliġenza ikbar irid iħejji ruħu għall- aħħar battalja miegħu nnifsu, mad- dinja u mal- ispirti infernali.

Jinsabu fihom tletin tinda, kull waħda bin- numru tagħha u l- penitent, taħt il- gwida ta' San Mikiel Arkanġlu, jipprokura li kuljum jidħol taħt dik it- tinda biss li tkun sinjata għalih bin- numru tal- ordni.

Tinsab ukoll f' dawn l- akkampamenti ideali, kappella li fiha dritt għandu jidħol il- penitent biex jitlob, wara li jkun ħareġ mit- tinda, fejn diġà jkun okkupa ruħu almenu mhux inqas minn kwarta ta' siegħa fuq il- lezzjoni ddeterminata għall- jum.

Meta d- data tal- jum, li tindikalu t- tinda, taqa' nhar ta' Ġimgħa, allura l- penitent jagħmel, billejl, qabel ma jimtedd, l- eżerċizzju tal- Kompassjoni.

F' kull tinda, li jidħol, isellem fl- ewwel lok lil San Mikiel, jgħid: Salve, Sancte Michael Salve, Princeps fortis Salve, Custos noster et Deum ora pro nobis, u jrodd bil- preċiżjoni u bl- invokazzjoni tas- Santissma Trinità s- sinjal tas- salib, qabel ma joqgħod bilqiegħda.

Wara kull lezzjoni l- penitent immedjatament jgħid: "Da mihi, Domine Deus, spatium verae poenitentiae.

Amen."

Joħroġ mit- tinda għall- kappella, fejn għarkopptejh jitlob, kif hemm preskritt fil- Werrej ta' dan il- Ktieb tal- Penitenza.

Penitenza, penitenza, penitenza.

Hekk qalet għal tliet darbiet il- Verġni Immakolata, l- omm tal- ħniena, sabiex il- bnedmin isibu l- maħfra, lil Bernardina Soubirous fit- tmien apparizzjoni ġewwa Lourdes, 24 ta' Frar 1858.

Permezz ta' dana l- Ktieb wieħed jidħol għal tletin jum fl- akkampamenti tal- midinbin ikkonvertiti, tal- penitenti bi tħejjija għall- ħruġ mid- dinja, li fiha diġà daħal u qiegħed ġà fil- kors tal- mixi bla ma jista' jieqaf, għax iż- żmien ma jistax jieqaf.

IL- KTIEB TAL- PENITENZA.

Stazzjon fit- Tinda Nru 1.

1 ta' Settembru.

Lezzjoni: Hija ħaġa ta' min jitħassarha tara tant Kattoliċi fl- eleganzi tal- ilbies, medhijin b' divertimenti perikolużi, bħalma huma l- ballijiet, ifittxu ferħ mundan ta' festa, ifittxu vendetti fil- qrati, ħsiebhom biex jikkoltivaw il- ġisem, biex jgħixu fil- mistrieħ temporali, biex ikattru l- ġid temporali tagħhom.

Fuq il- qaddisin però ta' Alla aħna naqraw li ħaqru ġisimhom bil- penitenzi, abborrew rikkezzi, delizzi, unuri u mregħdin bil- ħsieb tal- mewt li tqiegħed infallibbilment 'il kulħadd fit- tribunal divin mnejn sentenza irrevokabbli tintgħata mill- Imħallef ġust Ġesù Kristu li ġie fid- dinja u għallem u pprietka l- penitenza u espressament qal li mingħajrha m' hemmx salvazzjoni.

Il- kawża ma tistax tkun oħra, ħlief li dawn emmnu u beżgħu u li dawk jew għadhom ma pperswadewx ruħhom fuq il- miġja ta' Kristu, Alla inkarnat, jew jabbużaw bl- isperanza li 'l quddiem jagħmlu penitenza: iżda wisq għandu raġun li wieħed jikkonkludi li huma f' dubju fuq il- verità tal- premju u tal- kastig wara l- mewt u għalhekk iżommu l- parti żgura ta' dina l- ħajja, jgħidu li ma nitilfux hawn u hemm.

Tisma' xi mundan taħt l- ingann ta' ħajja spiritwali li jgħidlek li hu biżżejjed ma tagħmilx dnubiet.

Ma jistax ikun li wieħed jgħix mingħajr dnubiet jekk ma jimxix bl- ispirtu tal- penitenza għaliex min ma jagħmilx penitenza jkun ifittex lilu nnifsu, ikun jogħġob u jissodisfa lilu nnifsu, ikun iservi lilu nnifsu u mhux 'l Alla li jikkmandana niċħdu lilna nfusna, il- volontà tagħna, biex nosservaw il- liġi divina: "Ħobb is- Sinjur Alla tiegħek b' qalbek kollha, bil- ħsibijiet tiegħek kollha u bil- forzi tiegħek kollha."

U min hu li m' għamilx dnubiet għall- imgħoddi?

Ma jenħtieġ forsi illi nħallsu l- ġustizzja divina li hija ta' tant qilla li tiġġudika b' tant reqqa li l- inqas dnub venjal trid assolutament sodisfazzjon fuqu u li tikkastiga b' tant ħruxija li l- appostlu San Pawl jgħid li hija ħaġa orrenda li twerwer taqa' taħt idejn Alla l- Ħaj?

Bil- kliem ta' dana l- istess appostlu lill- Korinti neżortaw 'il xulxin biex nikkoreġu ruħna minn kull difett gravi u venjali u biex nissodisfaw il- ġustizzja divina li aħna offendejna bil- ħsieb, bil- kliem u bil- għemil bi ħtija tagħna: ekku issa ż- żmien, ekku issa l- jum tas- saħħa li jispiċċa f' lejl li fih wieħed ma jistax jopra.

Il- ħsieb tal- mewt iqajjem min- ngħas effikaċament, billi kulħadd hu ċert li dejjem ilkoll qegħdin fuq il- għatba wara l- bieb tal- eternità, nitbeżżgħu minn mument għal ieħor tant li kull azzjoni tista' tkun dejjem l- aħħar waħda.

Aħseb dejjem x' jiġi wara, jgħid il- proverbju, li ma jiġrix li ma tkunx tista' tirrimedja u tirripara.

Kulħadd jagħmel li jrid u kulħadd jaħsad kulma jkun żera' Ingħinu 'l xulxin bit- talb sabiex Alla jħenn għalina jitfa' fuqna r- ruġjada tal- grazzja tiegħu li żgur għall- merti ta' Ġesù Kristu jagħti lil min ifittixha u li mingħajrha kollox jibqa' fejn hu, anzi jmur dejjem mill- ħażin għall- agħar.

O Alla, li toffendi ruħek bil- ħtija u li tipplaka bil- penitenza, ħenn għalina u agħtina spazju ta' vera penitenza sabiex neħilsu l- flaġelli li nistħoqqu għal dnubietna u speċjalment l- eternità fil- fjammi.

Ammen.

Lil Alla glorja u ringrazzjamenti.

Ammen.

Stazzjon fit- Tinda Nru 2.

2 ta' Settembru.

Lezzjoni: Il- kelma penitenza mil- Latin tfisser sogħba, indiema li tikkonsisti f' dispjaċir, jew f' dulur jew f' att tal- volontà li wieħed ma għamilx dak li għamel; għax l- indiema hija dejjem ikkawżata minn xi azzjoni tal- imgħoddi ossija li ġà ntgħamlet jew saret.

Fl- indiema tindaħal il- konverżjoni, li tfisser bidla, għax il- volontà tbiddel l- oġġett tagħha, voldieri, dak li qabel hija apprezzat, fittxet, stmat u ħabbet, issa tobogħdu u taħarbu: qabel berkitu, issa tisħtu.

L- indiema ma tikkonsistix fit- tul taż- żmien, iżda ssir f' għamża ta' għajn, f' mument u f' dan il- mument joħorġu l- effetti tagħha.

Tagħti tassew persważjoni fuq dan il- parabbola tal- Fariżew u tal- pubblikan (Luqa 18, v. 10- 14).

Żewġ irġiel telgħu fit- tempju biex jitolbu: wieħed Fariżew u pubblikan l- ieħor.

Il- Fariżew bilwieqfa kien qiegħed jitlob miegħu nnifsu hekk: "Alla, nirringrazzjak li jiena ma iniex bħall- bqija tal- bnedmin: ħattiefa, inġusti, adulteri, bħalma hu wkoll dan il- pubblikan.

Jiena nsum darbtejn fil- ġimgħa: u nagħti l- għexur ta' kulma għandi."

U l- pubblikan bilwieqfa mill- bogħod, lanqas ried jarfa' għajnejh lejn is- sema: iżda kien iħabbat fuq sidru jgħid: "O Alla, ħenn għalija midneb."

Ngħidilkom (qal Ġesù Kristu) li dan il- pubblikan niżel daru ġġustifikat, minn għadu ta' Alla sar ħabib ta' Alla, u li l- Fariżew lanqas ma niżel iġġustifikat, għax min jgħolli ruħu jiġi umiljat u min jumilja ruħu jiġi eżaltat.

Permezz ta' dina l- parabbola wieħed għandu jagħraf li indiema sinċiera hija mezz neċessarju għall- maħfra, li Alla ma jafx idawwar wiċċu u ma jirrispondix ma' bniedem umiljat u niedem, li mid- dulur tar- ruħ iwieġeb il- ġisem f' atti esterni, li l- indiema ma tikkonsistix fit- tul taż- żmien u fi kliem iżda mal- kunsens għad- diżapprovazzjoni tal- ħażen li jsir f' leħħa ta' berqa.

Forsi l- ħalliel ikkonvertit maġenb Ġesù Kristu msallab ma semax: "Illum inti tkun il- ġenna miegħi," dritt dritt wara li qal: "Sinjur, ftakar fija meta tkun fis- saltna tiegħek"?

L- indiema, li hija dulur tar- ruħ, titnissel mill- konsiderazzjoni tal- konsegwenzi koroh minn azzjoni diżordinata: pereżempju b' rigward ta' ndiema naturali li mhijiex tajba għall- maħfra ta' Alla — Wieħed seraq u nqabad u issa jikkonsidra l- konsegwenzi koroh, bħalma huma t- telfien tal- fama tiegħu jew tal- impjieg jew l- għeluq fil- ħabs, jew iċ- ċanfir eċċ… u għalhekk jobgħod hedina l- azzjoni diżordinata mid- dulur li ġibitlu.

B' rigward ta' ndiema sopranaturali li hija tajba għall- maħfra ta' Alla — Wieħed żamm apposta ħsieb li ġieh f' rasu kontra l- purità u issa jikkonsidra l- konsegwenzi koroh, bħalma huma li tilef il- ħbiberija ta' Alla, li jekk tiġih il- mewt imur fil- fjammi eterni u għalhekk jobgħod hedina l- azzjoni diżordinata mid- dulur li ġibitlu.

Qatt ma jista' jintgħata tant fil- kors naturali kemm ukoll fil- kors sopranaturali li l- indiema tkun mifruda minn fehma ferma li wieħed ma jarġax: mhux verament niedem min m' għandux il- ħsieb sod li ma jarġax — dina tissejjaħ indiema tax- xufftejn u mhux tas- sinċerità u tal- verità.

Mhux biss dak li hu ħażin, iżda anki dak li hu tajjeb jista' jkun oġġett tal- indiema, bħalma wieħed jagħli u jindem li ssokkorra bniedem fil- bżonn li issa qiegħed iġib ruħu ta' ingrat miegħu: forsi mhijiex opra tassew nobbli tgħin 'il min hu fil- bżonn?

Għandu immela wieħed jinnota li l- indiema tħassar il- ħażen bid- diżapprovazzjoni u tħassar il- mertu tal- ġid bid- diżapprovazzjoni, bħalma wkoll wieħed isir denn ta' ħażen japprova ħażen u jsir denn ta' mertu japprova opra tajba indipendenti miċ- ċirkustanzi.

L- indiema vera li tqanqal 'l Alla biex iħenn u jaħfer għandha tinfirex fuq id- dnubiet kollha mejta, għax tkun ħabib u għadu fl- istess ħin mal- istess persuna dan hu impossibbli: għalhekk jekk inti tindem li sraqt u li qtilt, iżda li żnejt m' intix niedem, kif ikun jidher mill- għożża tal- okkażjoni prossima li għandha tidher tassew kerha fl- għajnejn tal- veru niedem, kun af li l- indiema tiegħek hija falza.

Hekk, infatti, jgħallem ukoll San Ġakbu fl- ittra tiegħu kap.

2. v. 10- 11. — Min ikun ħares il- liġi kollha u joffendi f' ħaġa waħda, isir ħati ta' kollox.

Għax min qal: "La tiżnix," qal ukoll, "La toqtolx."

Issa jekk inti ma tiżnix iżda toqtol, inti sirt transgressur tal- liġi, voldieri, ksirt il- liġi.

Dan kollu akkawża tar- reżistenza li ssir lil Alla wieħed li jikkmanda, li jipprojbixxi u li jiggverna kollox għall- volontà tiegħu.

Lanqas ma jista' wieħed jissejjaħ niedem, bħalma għedna qabel, jekk għal xi raġuni l- volontà tiegħu tħaddan il- malizzja, id- dnub: jekk immela inti tkun f' ċirkustanza li, biex ma tikkommettix dnub mejjet, jenħtieġ li tħalli ħajtek u għal dina r- raġuni inti trid tagħmel id- dnub, mhux veru li inti niedem ladarba tħobb id- dnub, li hu vera offiża ta' Alla, li biss iħobb lil min iħobbu u li jħenn għal min jibża' minnu.

Naqraw fl- Iskrittura li n- Niniviti, meta Ġona nisslilhom fil- menti tagħhom il- kastig ossija l- konsegwenzi tad- delitti tagħhom tassew nidmu u saru oġġett tal- maħfra: nidmu bil- verità li tidher mis- sawm u mill- umiltà tal- ilbies tagħhom.

Il- penitenza, immela, tibda mill- intellett li jiddawwal permezz tal- grazzja ta' Alla, l- intellett juri lill- volontà l- konsegwenzi koroh tal- azzjoni magħmula u dina l- potenza ċieka ossija l- volontà tassoċja ruħha mal- intellett u tagħmel kif juriha hu: jekk juriha ħaġa bħala ġid tilqagħha, jekk bħala deni (avolja fir- realtà tkun veru ġid kbir) allura tobgħodha ma tilqagħhiex.

Lil Alla glorja u ringrazzjamenti.

Ammen.

Stazzjon fit- Tinda Nru 3.

3 ta' Settembru.

Lezzjoni: Il- penitenza hija hekk meħtieġa għall- ġustifikazzjoni u għas- salvazzjoni tagħna, li mingħajrha wieħed m' għandux jistenna ħlief telfien ta' dejjem: "Jekk ma tagħmlux penitenza, ilkoll xorta waħda tintilfu;" hekk qal Kristu Ġesù Sidna, li ġie fid- dinja Mgħallem u Salvatur tal- bnedmin.

Għandu, immela, wieħed ikun jaf, biex jara ċar fuq in- neċessità tal- penitenza, illi l- ġustizzja ta' Alla, jekk trid iċċedi l- unur tagħha ma tistax, voldieri Alla, jekk irid, ma jistax japprova dak li hu ħażin u jippremjah, mingħajr ma jeqred lilu nnifsu, għax hu qaddis u ġust essenzjalment: u Alla ma jistax ikun li jeqred lilu nnifsu, għax jeżisti b' neċessità ta' natura, bilfors, mhux bħalna, li intant neżistu għax hu tana l- eżistenza u f' kollox aħna niddependu minnu.

Dina l- verità wieħed jaraha kkonfermata u msaħħa li Alla hu ġustizzja essenzjali, infatti, biex Alla jkun jista' jiġġustifikana miegħu, lanqas lil Ibnu stess ma ħafirha, iżda għalina kkonsenjah għall- mewt tas- salib.

U Kristu wara li rxoxta hekk qal lill- iskulari ta' Emmaws fuqu nnifsu li kien jenħtieġ li Kristu jbati.

Mill- ġdid, tidher ukoll hedina l- verità mill- eżistenza tal- Purgatorju, li bih titħallas il- ġustizzja divina mill- erwieħ, li ma għamlux penitenza totali jew li mietu b' xi dnub venjali — ordinarjament wieħed ma jagħtix kas ta' penitenza għal ċerti nuqqasijiet li hu jara insinifikanti, però dawn mhumiex hekk fl- għajnejn ta' Alla li jfittex sodisfazzjon ta' kelma ozjuża u ta' ħabba li qabel ma tkun ħallastha ma toħroġx mill- ħabs.

Infatti Alla jżomm bi ħbieb tiegħu hedawna l- erwieħ penanti, għax mietu fil- grazzja tiegħu u jrid jammettihom fil- beatitudni eterna; iżda l- ġustizzja tiegħu li għandha tiġi neċessarjament issodisfatta żżommhom barra.

Santu Wistin il- kbir duttur tal- Knisja kien tant u hekk persważ fuq hedina n- neċessità tal- penitenza li jwiddeb lil kulħadd ġusti u midinbin għaliha biex ifittxu mill- iktar fis jagħmluha qabel ma jidhru fit- tribunal tal- ġustizzja divina, li hu l- ewwel stazzjon neċessarju għal kull min joħroġ mid- dinja: kien soltu jgħid, kif naqraw fis- sitt lezzjoni tan- notturni, li ħadd, għalkemm fil- kuxjenza ebda delitt ma jagħraf, m' għandu jafda li mingħajr penitenza jparti minn hedina l- ħajja.

L- istess Marija Santissima fit- tmien dehra lil Bernardina Soubirous ġewwa Lourdes għal tliet darbiet qaltilha biex tqanqal il- bnedmin għall- penitenza, jekk dawna jridu tassew il- maħfra minn Binha Ġesù Kristu u tat enfasi u forza lill- kelma penitenza, tant hija premuruża mit- tron tal- glorja u tal- ħniena tagħha għas- salvazzjoni tal- erwieħ, li għalihom miet Kristu, l- għażiż iben ta' Alla u tagħha.

Mhijiex forsi l- fidi neċessarja hekk għas- salvazzjoni tal- bnedmin, li mingħajrha żgur ħadd ma jista' jsalva, kif hemm miktub li impossibbli li wieħed jogħġob 'l Alla mingħajr fidi u li min ma jemminx ikun ikkundannat?

Mhijiex forsi l- magħmudija hekk neċessarja għas- salvazzjoni tal- bnedmin, li mingħajrha żgur li ħadd ma jista' jsalva?

Issa fl- Iskrittura l- penitenza hija konġunta u mgħaqqda tant mal- fidi kemm ukoll mal- magħmudija: "Emmnu għall- evanġelju u agħmlu penitenza" — voldieri mhux biżżejjed li temmnu, imma jenħtieġ li tagħmlu penitenza wkoll — "Agħmlu penitenza u jitgħammed kull wieħed minnkom għall- maħfra tad- dnubiet" — Fl- aħħar nett wieħed idaħħal fih innifsu l- kelma l- oħra ta' Ġesù Kristu: "Agħmlu penitenza u emmnu għall- evanġelju."

Marku, kap.

1, v. 15.

Min għandu widnejn biex jisma' , jisma' Min għandu ż- żmien, ma jistenniex iż- żmien.

Hawn mhux hemm: issa mhux imbagħad il- penitenza.

Da mihi, Domine Deus, spatium verae poenitentiae.

Amen.

Agħtini, o Sinjur Alla, żmien għal vera penitenza.

Hekk ikun.

Lil Alla glorja u ringrazzjamenti.

Ammen.

Stazzjon fit- Tinda Nru 4.

4 ta' Settembru.

Lezzjoni: Id- dispożizzjonijiet għall- ispirtu tal- penitenza, xi wħud jiddependu minna nfusna, bħalma huma l- ħsibijiet tar- ruħ, oħrajn ma jiddependux minna nfusna, bħalma huma l- mard u l- għawġ tad- dinja.

Kemm qaddisin daħlu fil- kamp ta' penitenzi ħorox wara li ħasbu fuq is- serjetà li kull bniedem għandu mdendel fuq rasu cioè mewt, ġudizzju, infern jew ġenna!

Kemm qaddisin daħlu fil- kamp ta' penitenzi ħorox wara li raw il- vanità tad- dinja permezz tal- mard u tad- diżgrazzji temporali!

Dispożizzjonijiet, immela, tassew effikaċi sabiex bihom jidħol l- ispirtu tal- penitenza fil- qalb huma s- solitudni, il- ħsieb fuq il- mewt, li hu terribbilissmu għall- bniedem, għax dina hija żgura u tiġi meta trid hi, u kif trid hi, anki għall- għarrieda u darba biss, il- konsiderazzjoni tat- tbatijiet ta' hedina l- ħajja, il- persważjoni naturali fuq in- neċessità tal- ġudizzju, l- imġiba ingrata tal- oħrajn lejna wara li nkunu bbenefikajniehom.

Forsi infatti l- iben il- ħali mhux fis- solitudni waħdu jirgħa l- ħnieżer intebaħ bl- iżball u niedem irrisolva li jmur għand missieru li kien abbanduna biex jissodisfa kapriċċih?

L- ispirazzjonijiet tajba ordinarjament jiġu fir- ruħ meta dina tkun fis- skiet issegregata u mbiegħda mill- oġġetti li jaljenawha, kif jgħid l- Ispirtu Santu: "Nieħu r- ruħ fis- solitudni u nitkellem mal- qalb tagħha."

Il- ħsieb tal- mewt… Oh x' impressjoni jipproduċi!

Quddiemu kif jista' jkun li wieħed jibqa' indifferenti?

Min hu sensat jitbeżża' u jara ċar il- fini li għalih qiegħed fid- dinja li fiha ġie biex joħroġ minnha; ġie meta ma kienx jaf u joħroġ meta ma jafx: jara eternità wara ħajja qasira u jitriegħed fuq l- imgħoddi li dina l- mewt setgħet ġietu diġà mingħajr ma kien ħejja ruħu bil- penitenza u issa kien jista' jinsab fl- eternità mingħajr speranza li jirritorna fid- dinja; għalhekk jibda biex jgħożż iż- żmien, jimpjegah taħt spirtu ta' penitenza jgħid lilu nnifsu: "Kemm nies ma sabux żmien ta' vera penitenza li mietu meta ma basru xejn f' diżgrazzji, li ġew fuqhom għal għarrieda permezz ta' terremot u għawġ ieħor!!!"

Altru tisma' u altru tkun f' dak li tisma' : tisma' fuq it- tribulazzjonijiet, fuq il- mard u fuq it- tbatijiet li inti tista' timmaġina, timpressjona ruħek tassew; iżda, oh x' differenza, tkun taħt il- pressjoni tagħhom fil- ħruq tan- nirien, fil- ksuħa tas- silġ, fid- diqa ta' qalb: ikollok toqgħod fejn ma tridx biex tara, biex ixxomm, biex tisma' , biex tħoss dak li ma tridx!

Oh xi gwerra!

Oh x' reżistenza naturali inutli u ineffikaċi!

Iva quddiem il- konsiderazzjoni tat- tbatijiet ta' dina l- ħajja, ir- ruħ tiddisponi naturalment is- sensi tagħha għat- tgħakkis tal- penitenza, tagħżel dak li jġibilha tbatija inqas biex biha teħles minn tbatijiet eterni — għal dejjem! għal dejjem! qatt! qatt!

Possibbli li min jaf li d- dnub iqiegħed wara l- mewt 'il min jagħmlu fi fjammi eterni jew f' sofferenzi ta' purgazzjoni u li dan ma jaħsibx għar- rimedju biex jevitahom!

Kemm nies mundani telqu u abbandunaw kulma kien jogħġobhom dritt dritt, malli pperswadew ruħhom sopranaturalment fuq in- neċessità tal- ġudizzju li jsir fil- mewt ta' kull bniedem!

Ir- raġuni stess naturali tipperswadi li fil- mewt ma jistax ikun li ma jsirx ġudizzju fejn wieħed jieħu dak li jkun jistħoqq, xħin jieqaf jikkonsidra fuq Kristu li ġie fid- dinja Salvatur tagħha b' xhud ta' missirijietna, li laqgħuh fuq il- persważjoni tal- mirakli tiegħu, xħin jara b' għajnejh l- inġustizzji tal- bnedmin, is- serq, il- qtil, il- kalunnji, l- adulterji, il- moħrija tal- baxxi mill- kbar u mill- potenti, xħin jara dan kontra s- sentiment naturali li l- vizzju ppremjat u elevat u l- virtù oppressa u maħqura, u xħin jisma' ġrajja mill- istorja verament denji ta' fidi fuq nies mejtin li għamlu komunikazzjoni mal- ħajjin: kif jista' wieħed quddiem persważjoni bħal din jibqa' jsostni d- dnub u ma jitwerwirx bil- biża' dak li jibża' minn sajjetta, minn terremot, minn uġigħ?

L- istess effett, anzi ngħidu aħna ikbar, jipproduċi fil- midneb biex jiddisponi ruħu għal vera u serja konverżjoni xi każ sopranaturali, bħalma huma xi dehriet ta' nies mejtin, jew ta' xi anġlu jew ta' xi spirtu infernali.

Forsi San Romanu minn suldat pagan ma ħalliex ħajtu għall- fidi ta' Kristu biss għax ra ġuvni sabiħ ossija l- anġlu kustodju maġenb San Lawrenz waqt il- flaġellazzjoni ta' dan?

Iva tassew diżgrazzja kbira li wieħed ma jikkonvertix mal- persważjoni li tidħol f' qalbu.

Kulħadd għandu qalb ġo sidru u nafuh dan in- naturaliżmu li cioè nħobbu lil min iħobbna u naraw ingratitudni fina b' ċanfir li jgħajjat fina li jġibilna mistħija, meta ma nħobbux 'il min iħobbna: għalhekk wisq jiddisponi ruħu l- midneb biex jagħmel penitenza xħin jaħseb li Alla ħabbu tassew billi ħalqu u li jħobbu billi jikkonservah bil- Providenza tiegħu — Alla Sinjur li m' għandu bżonn ħadd u bżonn xejn jagħmilha ta' seftur, biex ingħid hekk, mal- kreaturi tiegħu, itella' x- xemx, jibgħat ix- xita, ikabbar il- ħaxix, iġib il- frott… kollox għall- kreaturi tiegħu u dawna ma jħobbuhx — Oh x' ingratitudni!!!

Ħalli nġagħlek iġġarrab fuq id- diżubbidjenza tal- midneb ma' Alla.

Suppost li inti rabbejt tifel mhux ibnek u bid- diliġenza tiegħek ikollokajtu tajjeb: issa inti tordnalu li jnewwillek oġġett tiegħek u hu jista' u ma jobdix anzi lanqas biss ma jagħtik widen u espressament jgħidlek: "Min jafek?"

Għid il- veru: xi tħoss inti f' qalbek u kif issir il- qalb tiegħek quddiem ingratitudni bħal din?

Issa jista' jkun li tirrifletti li inti dan kollu u anzi agħar minn hekk għamiltu lil Alla bid- diżubbidjenzi tiegħek u ma tiddisponix ruħek biex titolbu skuża u maħfra sinċiera?

Ebda dispożizzjoni ma tista' tkun effettiva jekk fil- fond tal- qalb tal- midneb ma jkunx hemm fidi li hija l- kawża, il- fundament tal- penitenza u għalhekk ix- xitan bl- appostli bnedmin ħżiena tiegħu jdur bla mistrieħ mad- dinja, veru għadu tal- fidi, li hija l- kawża tal- vittorji fuqu u fuq id- dinja, iħabrek li jgerrex is- smigħ tal- kelma ta' Alla li tipproduċi u tnissel fil- qalb il- fidi kif jgħallem l- Appostlu San Pawl: "Il- fidi mis- smigħ."

Lil Alla glorja u ringrazzjamenti.

Ammen.

Stazzjon fit- Tinda Nru 5.

5 ta' Settembru.

Lezzjoni: Kieku wieħed jaħseb fuq il- karità eċċessiva ta' Alla lejn il- bnedmin, ma jibqa' xejn li jagħmel biex iħobbu bi spirtu ta' korrispondenza.

Ara ftit: Alla, mingħajr merti tiegħek, ħalqek u ħalqek, innota, bniedem u mhux siġra jew ġebla jew ħaġa oħra u hu Sinjur assolut ta' kollox li m' għandu bżonn ħadd, jagħmilha biex ingħid hekk ta' seftur miegħek: infatti mhux hu li jtalla' x- xemx u jibgħat ix- xita u li jkabbar il- ħaxix u jipproduċi l- frott għall- użu tiegħek?

Ma rridx hawn inħalli barra l- artiklu fundamentali tal- fidi li Hu bagħat fid- dinja l- Uniġenitu Iben tiegħu b' vittma għas- salvazzjoni tal- ġeneru uman, li bid- dnub oriġinali sar oġġett ta' korla għad- divinità u li b' xejn ma seta' jeħles mit- telfien ta' dejjem ħlief bid- demm ta' dana l- Iben ta' Alla inkarnat.

Qiegħed inti tara kemm benefizzi fuqek mingħajr merti tiegħek minn Alla?

Issa inti b' dan kollu kkorrispondejt ħażin miegħu b' ingratitudni li saħansitra jċanfarha annimal bla raġuni, għax kelb jirrikonoxxi 'l sidu.

Jistħoqq li kollox jirvella kontra tiegħek u li Alla lanqas biss ma jħares iżjed lejk.

Qiegħed inti tifhem x' nixtieq ingħidlek?

Irrid ingħidlek u hekk hu li Alla tant kbir ta' maestà tremenda offiż minnek, hu stess jaqa' għalik biex jiġbdek għall- ħbiberija tiegħu.

Possibbli, tgħid in- natura, li Alla jasal biex jagħmel dan!

In- natura hekk taħseb u tikkonkludi billi ma temminx, għax tarahom ħwejjeġ kbar u impossibbli tikkonsidra lilha nnifisha u ma tifhimx li kull opra ta' Alla hija denja tiegħu u li Hu jħobb ta' Alla.

Iżda l- fidi tipperswadi li Alla għamel dan u jagħmel dan: infatti l- Knisja bil- maġisteru infallibbli tagħha tipproponi lill- fidili biex jemmnu li ħadd ma jista' jemmen, jittama, jħobb jew jindem mingħajr l- ispirazzjoni tal- Ispirtu Santu li tiġi qabel u li jekk xi ħadd ma jemminx hekk, teskludih mix- xirka tagħha.

Jekk, immela, Alla ma jmissekx bil- grazzja tiegħu, inti tibqa' infeliċi fid- dnub il- mejjet, li tkun għamilt, u tmur fejn jintrabtu l- għedewwa ta' Alla f' disperazzjoni bla ebda rimedju assolutament.

Wieħed jaqa' fid- dnub tassew meta jrid u kif irid; imma li jqum u jintrefa' mid- dnub għall- grazzja, dina ma tiddependix minnu.

Għandux għalhekk kull bniedem raġun li jitbeżża' b' hedan il- ħsieb fit- tentazzjoni tiegħu?

"Ikkonvertu lejja u jiena nikkonverti lejkom:" hekk jgħid is- Sinjur Alla b' ħalq il- profeta: issa Alla li jgħidlek: "Ikkonverti lejja," mingħajr dubju jridek miegħu u jagħtik ukoll biex tikkonverti lejh.

Forsi ma tiddisprezzax inti bniedem li jsejjaħ lil ieħor biex jaqsam ix- xmara u jiġi għandu mingħajr ma jibgħatlu d- dgħajsa jew mingħajr ma jagħtih il- mezz biex jiġi?

Jista' jkun denn ta' ċanfir Dak li hu sapjentissmu?

Lil Alla glorja u ringrazzjamenti.

Ammen.

Stazzjon fit- Tinda Nru 6.

6 ta' Settembru.

Lezzjoni: Kull bniedem li ġie fid- dinja mibgħut minn Alla u minnu stess ikkonfermat u ssiġillat permezz tal- potenza divina dejjem ipprattika u pprietka l- penitenza.

Inħallu l- personaġġi li huma rreġistrati fl- antik testment u mmissu biss hedawna li ġew fil- liġi l- ġdida.

Fl- ewwel fila naraw il- kbir qaddis prekursur ta' Kristu 'il San Ġwann Battista: il- penitenza li pprattika ġiet minn Kristu nnutata xħin qal li ġie Ġwanni u la jiekol u anqas jixrob u l- Lhud qalu li għalhekk kien hemm fih demonju.

Il- Battista kien jilbes ġild tal- ġemel u mħażżem b' ċintura tal- ġild, kien jgħammar fid- deżert jiekol il- ġrati u l- għasel salvaġġ; meta l- folol imqanqlin min- nota tal- kbira qdusija tiegħu ġew fid- deżert għandu biex ukoll jitgħammdu, lilhom ipprietka biex jagħtu bi spirtu ta' penitenza għajnuna lill- proxxmu fil- bżonn bħala mezz biex bih jeħilsu mill- qilla li għadha ġejja.

Int min int, kieku tista' tifhem kemm qaddis kbir Ġwanni l- Battista!

Intant għamel tant penitenza hedan li Alla stess isejjaħlu l- anġlu tiegħu!

"Ekku li jiena nibgħat l- anġlu tiegħi quddiemek biex iħejjilek it- triq."

U aħna tant midinbin kbar, forsi tant indifferenza għaliha!

Xi ngħidu fuq l- Imgħallem Divin tagħna Ġesù Kristu?

L- ispirtu tiegħu u t- tagħlim tiegħu huwa kollu sentimenti ta' penitenza kontra d- dinja tant kbira nemika tagħha akkawża tal- istimi, tad- delizzi u tal- għana: infatti kif jgħid San Ġwann l- Evanġelista li d- dinja kollha hija mqiegħda fuq il- ħażen, u li fiha m' hemmx ħlief suppervja tal- ħajja, konkupixxenza tal- għajnejn u konkupixxenza tal- laħam li mhumiex mill- Missier.

Biex ma ntawwalx: x' fini kellhom ħlief dik biss ta' vera penitenza l- fundaturi kollha tal- ordnijiet reliġjużi?

Kollha pprattikaw b' eżempju kbir għad- dixxipli tagħhom u lilhom ippredikaw u ġagħluhom jippredikaw il- penitenza bl- eżempju u bil- kelma.

Santu Wistin, San Benedittu, San Franġisk ta' Assisi, San Duminku, San Filippu Neri, Sant' Injazju ta' Loyola, San Gejtanu, San Brunone u l- oħrajn forsi bil- voti tal- faqar, tal- kastità perfetta u tal- ubbidjenza ma fehmux biss spirtu ta' penitenza?

Il- bniedem, immela, ta' Alla jipprattika u jipprietka l- penitenza.

Kif infatti jista' jissejjaħ bniedem ta' Alla min ma jiċħadx lilu nnifsu biex ikun jista' jtemm il- volontà ta' Alla?

L- ispirtu tal- penitenza infatti hemm qiegħed li wieħed jiddiżapprova u jisħet kull reżistenza li għamel kontra l- volontà ta' Alla preċettiva, projbittiva u permissiva u li jeħtieġlu jinħaqar bi tmerija serja u kontinwa ta' qalbu u tal- gosti u tal- inklinazzjonijiet naturali biex itemm il- volontà divina u fiha jippersevera sal- aħħar.

Jekk wieħed jagħmel il- volontà ta' Alla jeħtieġ li ma jagħmilx il- volontà tiegħu u għalhekk il- bniedem ta' Alla ma jistax ikun li jimxi mingħajr sinjali li jixhdu fuq il- vera ċaħda tiegħu nnifsu, bħalma wkoll ma jistax ikun li jimxi mingħajr sinjali min ma ċaħadx lilu nnifsu, għaliex mill- abbundanza tal- qalb jitkellem il- ħalq u mill- frottijiet tagħhom intom tagħrfuhom, kif assenja Kristu stess.

Il- bniedem ta' Alla li ċaħad lilu nnifsu, imieri 'l qalbu u ma jfittixx lilu nnifsu, għax irid jogħġob lil Alla u mhux lilu nnifsu: għalhekk tarah ubbidjent u doċli bla reżistenzi, jissaporti, jieħu paċenzja, ma jeħux għalih, silenzjuż; jitgħakkes fil- kurjużità, ifittex 'l Alla waħdu b' xhud tal- opri tiegħu, ma jdoqqx it- tromba fl- eżerċizzju tagħhom, jinsatar għall- orazzjoni tiegħu, ma jqarrasx wiċċu meta jsum, ifittex l- inqas lok, iġib ilbies modest u umli, għax jaf tajjeb bid- dawl ta' Alla li dak li japprezzaw in- nies tad- dinja dan hu ddisprezzat minn Alla u miżmum qżież f' għajnejh, ma jitkaża b' ħadd u b' xejn, japprezza s- solitudni, jistqarr dnubietu bil- fedeltà u bis- sinċerità, ma jiddefendix ruħu għalkemm ikollu raġun iżda bħal Kristu, li żamm is- skiet fit- tribunal tad- dinja u li ġie kkundannat għall- mewt bla ħtija, jabborri d- djar tal- pranzijiet u jgħożż id- djar tal- morda, jitbeżża' quddiem l- okkażjoni prossima, ma jimpurtahx u la minn unuri u lanqas minn disprezzi, jibqa' kalm u kwiet fit- telf ta' saħħtu, ta' ġieħu, ta' xi ġid ieħor temporali, jifraħ ma' min hu ferħan u jibki ma' min hu mbikki, ma jippretendix għall- karità tiegħu rikonoxxenza u ringrazzjamenti hawn fid- dinja, taħt l- umiljazzjonijiet jibqa' sieket, jaħrab minn min ifaħħru, ma jgemgem u ma jillamenta qatt dejjem quddiem għajnejh li Alla jrieġi u jiggverna kollox għall- volontà tiegħu, huwa għadu tal- partikularità, u tas- singularità, jara 'l Kristu f' kull bniedem fil- bżonn anki ta' kondotta pessima, ma jinxtara b' xejn għall- għożża tiegħu fil- verità u fil- ġustizzja, ma jaħsibx ħsibijiet ta' delizzi, lanqas ta' vendetta, lanqas ta' vanità, lanqas ta' inkwiet, ma jafdax fil- ħila tiegħu, jieħu parir, jitgħakkes u jgħasses fuq is- sensi kollha speċjalment tal- għajnejn — kif jgħid il- proverbju: Bogħod mill- għajn bogħod mill- qalb, iħares ħelu lejn min imaqdru, ma jmaqdar 'il ħadd, f' kelma waħda, japprezza wisq dak li ma jogħġbux, għax jagħraf minnu veru ġid u jġib ruħu b' serjetà u bi gravità f' dak kollu li jogħġbu u jilqgħu biss meta jkun konġunt u marbut ma' dak li hu utli: jimxi dejjem fil- preżenza ta' Alla b' sentimenti issa ta' biża' , issa ta' mħabba, issa ta' ferħ, issa ta' konfort u bil- verità u bis- sinċerità fit- talb tiegħu jgħid lil Alla: "Missierna li inti fis- smewwiet, ikun li trid inti kif fis- sema hekda fl- art."

L- oħrajn li jfittxu lilhom infushom u li jagħtu lil Alla dak li jridu u li jżommu għalihom dak li jogħġobhom dawna huma veri faċċoli, li għandhom ikunu jafu li ma Alla ħadd ma ċċajta u lanqas ma jiċċajta.

Memento, homo, quia pulvis es et in pulverem reverteris.

Ftakar, o bniedem, li inti trab u fit- trab tirritorna.

Lil Alla glorja u ringrazzjamenti.

Ammen.

Stazzjon fit- Tinda Nru 7.

7 ta' Settembru.

Lezzjoni: Mhux il- virtù, iżda l- kawża tal- virtù għandha l- ħlas quddiem Alla, mhux il- penitenza iżda l- kawża tal- penitenza għandha l- valur quddiem Alla.

Bosta skulari tad- dinja għad- delitti tagħhom jidħlu fil- penitenza: xi wħud jindmu li serqu għaliex inqabdu u ġew avviluti u infamati u mkeċċijin, oħrajn jindmu li għamlu diżordnijiet gravi ta' impurità għax ikkaġunaw lilhom infushom mard u ħsarat fil- ġisem tagħhom, oħrajn jindmu li gidbu, għax tilfu l- unur, il- ġieħ, il- fiduċja li kienu jgawdu, oħrajn jindmu li tawlu lsienhom u li inġurjaw għax kellhom isofru l- konsegwenzi mill- persuni offiżi u inġurjati, li tellfulhom l- impjieg u l- pożizzjoni tajba jew li qegħduhom fid- dwejjaq tal- ħabs.

Mhijiex dina l- penitenza, li għandha valur quddiem Alla, għax id- demm u l- laħam ma jistgħux jippossiedu s- saltna ta' Alla, kif jgħallem San Pawl l- Appostlu, u għax il- mezzi għandhom ikunu proporzjonati mal- fini.

Alla huwa spirtu, qal Ġesù Kristu lis- Samaritana, u min jadurah jeħtieġ li jadurah bl- ispirtu u bil- verità u bħal dawn ifittex il- Missier min jadurah: iva Alla huwa spirtu, mela spiritwali u mhux naturali ossija temporali għandhom ikunu l- mezzi relattivi għal kull kuntatt miegħu.

Bir- raġun kollu tissejjaħ però penitenza dina li jagħmlu l- iskulari tad- dinja, għax tassew jixtiequ li m' għamlux dak li għamlu: iżda hija penitenza naturali li tista' tiswielhom biex jikkoreġu ruħhom, biex jitgħallmu bi spejjeż tagħhom li jgħixu bil- għaqal għal li ġej, dejjem però fil- kors tas- sentimenti naturali u mundani li jieqaf neċessarjament fil- qabar u mhux iżjed 'l hemm għar- rigward tal- ħlas.

Billi, immela, in- natura tfittex lilha nnifisha f' kollox u billi l- kollox tagħha jdur dejjem fuq is- saħħa, fuq il- ħajja, fuq il- fama u fuq kulma tippossiedi attakkata mal- volontà tagħha, għalhekk, dina l- penitenza tagħha li dejjem titnissel u titqanqal minn telfien ta' xi ħaġa, li hija tgħożż jew tapprezza, ma tistax tissejjaħ tajba għax diżordinata u barra mill- fini ordinata mis- Sapjenza ta' Alla, li ħalaq kollox għalih innifsu.

Ara l- verità iktar fid- dawl: wieħed ma jisraqx: għaliex ma jisraqx?

Biss għax jibża' li jitlef il- fama.

Kieku immela ma kienx il- biża' li jitlef il- fama, x' kien jagħmel?

Kien jisraq.

Min jisraq jagħmel tajjeb jew ħażin?

L- istess raġuni tgħidlek li ħażin, għax m' għandekx tagħmel dak li ma tridx li ħaddieħor jagħmel lilek.

Wieħed ma jiżnix, għax jibża' mill- mard: kieku, immela, ma kienx il- biża' tal- mard, kien jiżni u jagħmel diżordni.

Wieħed ma jigdibx, għax jibża' li jinqabad u jitkeċċa mill- impjieg tiegħu: kieku, immela, ma kienx il- biża' tad- dannu temporali mit- telfa tal- impjieg, kien jigdeb u jagħmel diżordni.

Jista' wieħed ma jarax ċar kemm hija ħażina l- volontà tal- bniedem fis- sentimenti tan- natura li tirreżisti u tiddisprezza l- volontà eterna u immutabbli ta' Alla?

Huwa hu li jikkmanda, jipprojbixxi u jiggverna u jrieġi kollox għall- volontà tiegħu, għax kollox ħalaq bl- omnipotenza tiegħu għalih innifsu u li l- unur tiegħu ma jista' jċedih lil ħadd, lil ħadd.

Lil Alla glorja u ringrazzjamenti.

Ammen.

Stazzjon fit- Tinda Nru 8.

8 ta' Settembru.

Lezzjoni: L- Appostlu San Pawl jgħallem li ma jistax jiġġustifika ruħu ma' Alla min ma jemminx ħaġa ħaġa b' fidi ferma li Alla hu u li jippremja t- tajbin u li jikkastiga l- ħżiena.

Kif, infatti, jista' wieħed jitqanqal għall- indiema, għall- penitenza, jekk fih m' hemmx jew il- biża' ta' Alla jew l- imħabba ta' Alla?

Kif jitlob maħfra sinċiera min mhux persważ fuq li Alla huwa essenzjalment qaddis u ġust?

Għalxejn jaħdmu x- xufftejn jekk il- qalb ma titlobx, jiġifieri, jekk m' hemmx fl- intern, fil- qalb, il- vera persważjoni li Alla hu.

Mingħajr il- fidi ma jistax ikun li wieħed jogħġob lil Alla, mingħajr fidi ferma ma jistax ikun li wieħed jagħmel orazzjoni u penitenza, kif ma jistax ikun li wieħed jibni dar fuq l- ajru; għax għerq u fundament ta' kull ġustifikazzjoni hija l- fidi ferma.

Kull penitenza, immela, li ma titnissilx fil- qalb permezz tal- fidi, qatt ma tista' tissejjaħ penitenza vera, tajba, sopranaturali li hekk biss tressaq lejn Alla u torbot ir- ruħ ma' Alla fil- ħbiberija.

Min jaħseb li jagħmel penitenza għal li jista' jkun, jekk dan hu possibbli, għax fuq fidi dubja, dan ikun dejjem limitat, voldieri, li jirtira minnha u jabbandunaha, meta jara li qiegħed minħabba fiha jsofri gravement; għax in- natura żżomm dejjem il- parti żgura u tgħid bejnha u bejn ruħha: "Min jaf x' hemm wara l- mewt?

Forsi hemm infern tassew u forsi m' hemmx: però dina l- ħajja hija żgura: inżomm ma' dan li hu żgur li ma nitlifx hawn u hemm."

Aħna naraw li l- biża' tal- ġustizzja tad- dinja trażżan il- ħżiena mill- esekuzzjoni tad- delitti u li dawna l- ħżiena, jekk jinqabdu, tassew jindmu li jkunu għamluhom hedawna d- delitti: issa huwa possibbli li wieħed tassew jemmen u ma jitrażżanx mid- dnub għall- biża' tal- ġustizzja ta' Alla u li ma jindimx sinċerament li jkun għamilhom, xħin hu jaf bil- persważjoni li u la ħaj u lanqas mejjet ma jeħles mill- idejn ġusti ta' Alla!!!

Hija penitenza sopranaturali li tiġi fil- qalb mill- ħsieb fuq it- tjubija ta' Alla u fuq l- ingrata korrispondenza lejn Alla hekk ħelu, hekk tajjeb, hekk ħanin bħalma huwa Alla tagħna li tant iħobb il- bnedmin.

Hija penitenza sopranaturali tassew salutari u tajba meta dina titqanqal fil- qalb tal- midneb mill- biża' tal- ġudizzju ta' Alla: wieħed jindem għax għaraf li Alla ġmiel u tjubija u hena infinita ma jistħoqqx li issa jkun tiegħu — Oh x' indiema titlef 'l Alla!

Alla, li l- opri biss ta' jdejh huma hekk sublimi, hekk terribbli!

Ara ftit fuq il- fidi li n- nies mundani jgħidu li għandhom f' Alla — għax il- fidi tintgħaraf mill- opri tagħha — ara ftit: jitilfu lira, jiskunċertaw ruħhom: jitbewwaq l- istonku tagħhom għal xi telfa serja u n- ngħas itir, jaħrab minn għajnejhom; jitilfu volontarjament 'l Alla, bħallikieku ma ġara xejn, bħallikieku ma tilfu xejn: jieklu u jixorbu u jorqdu u jiddevertu.

Oh Fidi!

Oh Fidi!

Hija penitenza sopranaturali, meta wieħed jindem għax jagħraf li bid- dnub il- mejjet jistħoqq il- fjammi eterni u jitbeżża' xħin b' esperjenza jaf li għal minuta waħda biss mhux kapaċi jissaporti subgħajh f' ilma jagħli.

Twerwru tassew lill- bniedem tal- fidi dina l- kelma terribbli: "Dejjem, dejjem fil- fjammi, qatt, qatt ħelsien mill- fjammi!"

Oh x' kuraġġ għall- paċenzja, għall- umiljazzjoni, għat- tgħakkis, għas- silenzju, għall- opri tal- ħniena tnissel il- kelma eternità f' min tassew jemmen!

Imma veru dan jew mhux veru?

Jispiċċa kollox jew le mal- mewt?

Jekk tgħid veru, ħadd ma jemmnek jekk fik ma jarax il- fidi mill- opri tal- biża' ta' Alla.

X' waħda dina!!!

Tmur indannat fil- fjammi u tagħraf li jekk Alla stess irid jeħilsek lanqas ma jista' , għax hu verità u ġustizzja essenzjali, voldieri, jeqred lilu nnifsu jekk ma jippremjax it- tajbin u jekk ma jikkastigax il- ħżiena, ma jistax Alla japprova l- ħażen.

Oh x' disperazzjoni eterna!

Possibbli li wieħed jemmen dana biss u ma jindimx immedjatament bla telf ta' żmien!

Lil Alla glorja u ringrazzjamenti.

Ammen.

Stazzjon fit- Tinda Nru 9.

9 ta' Settembru.

Lezzjoni: Kif iġġib ruħha n- natura fil- penitenzi tagħha, cioè fil- konsiderazzjoni tal- effetti minn bluhatha jew minn diżgrazzji ossija għawġ ieħor temporali, kulħadd jifhem tajjeb b' esperjenza tiegħu proprja.

L- ewwel pass li hija tagħmel tinġabar f' rakkoljiment taħseb fuq id- dannu li jista' jiġi fuqha u fuq il- maħbubin tagħha rigward il- fama tagħha akkawża tal- avviliment, tal- konfużjoni; rigward is- saħħa tagħha akkawża tal- mard li fih innifsu jbeżża' serjament billi ordinarjament iqarreb u jikkaġuna l- mewt; rigward is- sustanzi l- oħra temporali tagħha akkawża tal- ispejjeż li jkollha tonfoq, ta' xi telf minn impjieg jew ta' xi privazzjoni oħra.

Fit- tieni pass tisħet il- mument, li fih ikkommettiet id- delitti u tixtieq serjament li qatt ma għamlet dak li hija għamlet u tara l- bluha tagħha stess għax ma ratx x' jiġi wara jew għax rat u ddisprezzat, imdallma fil- passjonijiet tagħha, tgħid: "Jiġri li jiġri basta nissodisfa ruħi."

Għadda l- mument tas- sodisfazzjon ġà minn fuqha u fuqha wasal ukoll il- mument tal- ħsad tagħha minn dak li hija żergħat: issa tagħli, tixtieq li ma għamlitx dak li għamlet u s- sens komun tagħha jċanfar bluhietha, jgħidilha: "Agħti fuq sidrek, ħtija tiegħek, kellek tarah qabel, kellek tarah qabel."

Fit- tielet pass in- natura tmidd idejha biex teħles mill- aħjar li hija tista' mid- deni, li jew diġà ġie fuqha jew li hu ġà mdendel fuq rasha: taħseb li tumilja ruħha, jew li tibgħat rigali jew li tagħmel promessi ta' ġid temporali biex tpatti u tirripara u tillibera ruħha minn tant ħsibijiet li jduru ma' qalbha jdejquha strettament, strettament.

Fir- raba' pass l- ispirtu tas- sogħba, imnissel fiha bil- konsiderazzjoni tal- konsegwenzi koroh minn azzjonitha, ibiegħed minnha kull lok ta' ferħ mundan u ma jħallihiex tara ħlief kollox ikrah li tagħti d- dinja qarrieqa: la moħħha f' ikel, la fil- lbies, la f' vanitajiet oħra, għaliex l- ispirtu fil- ħsieb tad- dwejjaq jikkorrispondi b' kummerċ naturali mal- ġisem u dan iwieġeb naturalment mal- ispirtu mdejjaq u t- tnejn flimkien jitnikktu f' dispjaċiri, f' sogħba u fi ndiema.

Fil- ħames pass fehma soda u żgura tagħmel in- natura li ma tarġax iżjed, li tevita dak il- lok, hedika l- persuna, hedak l- oġġett: qabel rathom sbieħ u issa koroh terribbilment.

Dan hu kors naturali tal- indiema: issa forsi m' għandux jimxi l- istess kors ukoll fl- ordni sopranaturali, meta nafu li l- grazzja ma teqridx in- natura anzi tipperfezzjonaha?

Forsi l- fidi ferma mhix ħaġa tal- ispirtu?

Forsi spirtu mbeżża' bi ħsieb ma jintgħarafx f' wiċċ il- ġisem li naturalment iwieġeb għalih?

Forsi l- qaddisin mhux hekk għamlu u mxew fl- istess kors, meta minn ħżiena kkonvertew għat- tajjeb?

Jiddependi, immela, mill- fermezza tal- fidi u mir- riflessjoni tal- veritajiet tagħha eterni, li wieħed fil- penitenza sopranaturali jġib ruħu bħalma jġib ruħu fil- kors ta' penitenza naturali; anzi wisq iżjed serjament fid- dawl tal- intellett fuq ħwejjeġ terribbilment terribbli, għax relattivi ma' Alla u mal- eternità.

Lil Alla glorja u ringrazzjamenti.

Ammen.

Stazzjon fit- Tinda Nru 10.

10 ta' Settembru.

Lezzjoni: Il- bniedem ma jibdel ma' xejn il- ħajja tiegħu, għax hija wisq għażiża għalih u Satana jafu dan wisq tajjeb, xħin qal lil Alla biex imiss 'il Ġob fuq is- saħħa tal- ġisem biex jara li allura Ġob ma kellux jibqa' fidil lejh iżjed u sempliċi.

Dan hu veru, iżda l- bniedem jibdel iva, tassew ħajtu ma' dak li wisq iżjed superjuri għall- ħajja temporali, bħalma huma premju ta' tgawdija eterna biex jakkwistaha, u kastig ta' fjammi eterni biex jevitahom.

Xhud ta' dan hemm il- qaddisin kollha martri li ħallew b' kuraġġ superjuri għas- sentimenti naturali l- ħajja tagħhom fil- persważjoni biex ma jitilfux 'l Alla u ma jmorrux fit- telfien ta' dejjem.

Tħalli ħajtek, immela, mhix ħaġa ta' ħeffa iżda ta' serjetà tremenda u sabiex il- penitenza tkun atta, idonea u kapaċi biex tiġġustifika ma' Alla hekk jinħtieġ li tkun fuq prezz sommu, voldieri, dak li inti tapprezza l- aqwa mill- affetti tiegħek, jeħtieġ li inti tiddisprezzah, anki tkun ħajtek stess, biex ma tagħmilx dnub mejjet.

Kun af però li jekk tkun f' hedina l- okkażjoni u inti taqa' vittma biex ma tidnibx gravement minn xi motiv tal- fidi, inti tħassar b' hekk id- dnubiet mejta u venjali, anki li tkun tagħhom għadek ma qlajtx il- maħfra qabel u tittajjar għal premju etern u sigur mingħajr ma xxomm ir- riħa tan- nar tal- purgatorju; imħabba akbar minn din, qal infatti Kristu, ħadd m' għandu li wieħed iħalli ħajtu għal ħbiebu.

Santu Wistin ukoll jgħid li inġurja jagħmel min jitlob għal min ikun miet martri ossija fuq xi motiv tal- fidi.

Jekk inti, immela, fis- skiet u fil- ġabra ta' ruħek tkun titnikket fuq il- ħsieb li inti offendejt 'l Alla u jersaq maġenbek l- ispirtu infernali jpinġi fil- fantasija tiegħek okkażjoni ta' telfien temporali jew tal- ħajja, jew tal- fama jew ta' xi ġid ieħor tiegħek, jekk inti ma takkonsentix għal dnub mejjet u inti fil- biża' tal- immaġinazzjoni biss tiddeċiedi illi tagħmel dnub mejjet biex ma tmutx jew biex ma tinfamax ruħek, jew biex ma ssostnix xi dannu ieħor, mhux veru li inti għandek l- indiema fik jew l- ispirtu tal- penitenza.

Kif aħna hawn, niġbidlek l- attenzjoni fuq dawn iċ- ċirkostanzi tal- biża' min- naħa tad- demonju jew min- naħa tan- natura rigward il- penitenza u ngħarrfek li inti ssir tassew ħati quddiem Alla ta' dnub mejjet, jekk fil- ħsieb u fl- immaġinazzjonijiet biss inti tirrisolvi li allura biex ma ssofrix dannu temporali tidneb gravement: iftaħ għajnejk u indokra ruħek.

Jekk immela jiġri li inti tibda titbażża' quddiem xeni ta' martirju jew xi dannu temporali, għid mentalment lilek innifsek: "Ħalli l- ewwel inkun f' hedan l- istat li issa qiegħed nara biss bil- menti u mbagħad meta nkun fih, jiena nitlob 'l Alla tiegħi u ma jkollix żgur inġarrab konfużjoni: għax jew Alla jeħlisni minn idejn l- għedewwa tiegħi, bħalma ħeles lil Danjeli, profeta, mill- fossa tal- iljuni jew jagħtini l- fortezza biex nilqa' u nagħmel is- sagrifiċċju tiegħi nnifsi jew ta' kulma għandi, bħalma ta lit- tfajla Sant Anjeże u lil San Lawrenz u lill- oħrajn."

Dan ikun ir- raġunar f' ħin ta' tentazzjoni bħal din.

Huwa veru li bil- ħila tiegħu naturali ħadd ma jasal biex jagħmel pass hekk tremend, tħalli ħajtek, u għalhekk tenħtieġ il- grazzja ta' Alla li mingħajrha ma nistgħu nagħmlu xejn — xejn u la ħwejjeġ kbar u lanqas żgħar: issa Alla jgħidilna biex nitolbuh l- għajnuna tiegħu u assigurana li jagħtihielna, jekk tassew nitolbuhielu.

Aħna għandna nagħmlu dak li nistgħu u f' dak li ma nistgħux għalih nirrikorru għand Alla biex inkunu nistgħu: dak li hu impossibbli għall- bnedmin huwa possibbli għal Alla, qal Ġesù Kristu.

Forsi ma jkunx irid jgħaddi ż- żmien u jiddieħaq bina Alla tagħna — dejjem kontra l- qdusija u s- sapjenza tiegħu — li jgħidilna: Itolbu — u mbagħad ma jagħtiniex?

Mhux għax irid jagħtina għalhekk jgħidilna nitolbuh?

Mhux għalhekk dejjem tagħna tkun il- ħtija meta niġġarrfu għaliex aħna suppervi, nafdaw fil- ħila tagħna u ma nitolbuhx?

Lil Alla glorja u ringrazzjamenti.

Ammen.

Stazzjon fit- Tinda Nru 11.

11 ta' Settembru.

Lezzjoni: Kif wieħed ma' att volontarju jsir, f' għamża ta' għajn, ħati ta' dnub malli javverti ossija jintebaħ bil- ħażen tal- azzjoni u jagħti l- kunsens għalih, hekk ukoll hu biżżejjed sabiex l- istess midneb jirtira u jabbanduna d- dnub u jikkonverti lejn Alla b' att wieħed ta' diżapprovazzjoni u ta' sogħba fuq id- dnub.

Jekk dana l- att jitnissel minn imħabba perfetta lejn Alla, jiġifieri, li r- ruħ ma tħarisx lejn il- kastigi li lilha jistħoqqu għal dnubietha u li jġibu fiha l- biża' , iżda li biss tieqaf fuq it- tjubija ta' Alla fil- benefizzi tiegħu lejha: ħolqien, providenza, fidwa u diversi opri oħra ta' ħniena, taħseb li Alla huwa tajjeb fih innifsu u għalhekk denn tassew li wieħed iħobbu.

Mad- dawl tal- menti tagħha fuq l- ingratitudni ma' Alla hekk tajjeb u hekk karitattiv tindem ir- ruħ hekk li tixtieq li fuqha jinżlu l- aqwa kastigi, ħruxijat, flaġelli, biex fihom tinħeba dina l- ingratitudni tagħha.

Meta, immela, l- indiema titnissel mill- imħabba perfetta allura tissejjaħ indiema perfetta, kif jgħallem San Ġwann l- Appostlu fl- ewwel ittra, kap.

4, v. 18, li l- biża' mhuwiex fl- imħabba; iżda l- imħabba perfetta tkeċċi l- biża' , għax il- biża' għandu l- piena: u min jibża' , mhuwiex perfett fl- imħabba.

Sogħba jew indiema perfetta, dritt dritt malli jintgħata l- kunsens għall- abborriment, għad- diżapprovazzjoni, għas- saħta ta' kull dnub mejjet, tgħaqqad ir- ruħ ma' Alla: hedina l- għaqda tar- ruħ ma' Alla tifred neċessarjament mid- dnub il- mejjet, għax wieħed ma jistax jitħaddan ma' tarf mingħajr ma jħalli għal kollox it- tarf oppost: jew dawl jew dlam: jew imħabba jew mibegħda.

Il- penitenza perfetta tiġġustifika biha nnifisha l- bniedem qabel l- assoluzzjoni sagramentali tal- qrar, li almenu ta' dina għandu jkollu xewqa magħha nnifisha, billi d- dnubiet ma jistgħux jinħafru ħlief b' hedak il- mezz li istitwixxa Ġesù Kristu u s- sagrament tal- qrar huwa l- uniku mezz istitwit minn Kristu biex jaħfer id- dnubiet li wieħed ikun għamel wara l- magħmudija.

Naqraw fil- ktieb tal- proverbji, kap.

8, v. 17, li Alla jgħid: "Jiena nħobb 'il min iħobbni."

Fl- evanġelju stqarr Ġesù Kristu jgħid: "Dak li jħobbni, hu maħbub minn Missieri u jiena nħobbu," kif naqraw fit- test ta' San Ġwann l- appostlu, kap.

14, vers 21.

Anki San Pietru fl- ewwel ittra tiegħu, kap.

4, v. 8, jikteb li l- imħabba tgħatti l- kotra tad- dnubiet.

Issa minn dana kollu li għedna joħroġ ċar li ebda bniedem, mingħajr rivelazzjoni divina, ma jista' jagħti ġudizzju fuq id- dannazzjoni ta' ruħ li tkun għexet ħajja ħażina, għalkemm tkun kemm tkun ħażina, għax nitfa ta' demgħa ossija att wieħed ta' mument ta' penitenza perfetta jiftaħ il- bieb tal- ġenna, fejn il- ħbieb igawdu lil xulxin għall- eternità.

Lil Alla glorja u ringrazzjamenti.

Ammen.

Stazzjon fit- Tinda Nru 12.

12 ta' Settembru.

Lezzjoni: Xħin wieħed jisma' 'l Kristu, Alla inkarnat, ikkostitwit minn Alla l- Missier bi Mħallef tal- ħajjin u tal- mejtin, jgħidilna biex ma nibżgħux minn dawk li joqtlulna l- ġisem u li mbagħad wara dan m' għandhom xejn iżjed x' jagħmlu lilna u jurina li nibżgħu minn dak, li, wara li jkun qatel, għandu s- setgħa li jitfa' fl- infern — Forsi għal hedana l- kliem ma jitfaċċax fil- menti tagħna, li tant nibżgħu għat- telfien tal- ħajja temporali, dawl ta' orrur bla paragun wisq iżjed terribbli fuq il- pwieni li hemm wara hedina l- ħajja għal min ma jibżax minn Alla u jservih fedelment fiż- żmien?

Possibbli li wieħed li tassew jemmen ma' hedana l- ħsieb hekk serju ma jnissilx fih vera ndiema, meta b' esperjenza nafu li n- natura tagħna quddiem sofferenzi kbar u inevitabbli tagħtina għajnuna u kuraġġ biex inħaddnu sofferenzi inqas kbar biex nevitaw dawka kollha!

Penitenza bħal dina, għalkemm tissejjaħ imperfetta akkawża tal- biża' li minnu titnissel, però hija tajba u salutari, għax biha wieħed tassew jikkonverti lejn Alla u jobgħod id- dnub.

Il- konċilju ta' Trentu wkoll jgħid li dina l- indiema mnissla mill- biża' tal- infern u tal- pwieni hija tassew onesta u tajba u tiddisponi l- midneb biex jaqla' l- maħfra fis- sagrament tal- qrar.

Min, immela, jieħu l- assoluzzjoni sagramentali fi qrara integra u sinċiera bi ndiema imperfetta, jiġġustifika tassew ruħu ma' Alla, minn għadu tiegħu jsir tassew ħabib tiegħu għall- merti infiniti ta' Ġesù Kristu Redentur; għaliex mhix neċessarja għas- sagramenti tal- mejtin, li huma l- magħmudija, u l- qrar, li tkun perfetta l- indiema, li hija att ta' imħabba, li għalkemm anki tkun tnemnem, hija veru att ta' ħbiberija lejn Alla u għalhekk għandha tiġġustifika qabel il- pożizzjoni tas- sagramenti: infatti l- imħabba, billi kobor ma tagħmilx fl- essenza tagħha nnifisha, jew tkun kollha jew xejn: jew hemm imħabba jew m' hemmx.

L- indiema imperfetta hija veru ġid ukoll tal- grazzja t' Alla u għalhekk ma jissugrax il- midneb li jiddisprezzaha anki jekk jara li jkun impossibbli għalih li jirċievi s- sagrament fl- assoluzzjoni; għaliex il- Verġni mbierka qalet li l- ħniena ta' Alla minn ġenerazzjoni għal ġenerazzjoni għal dawk li jibżgħu minnu.

Xħin, immela, inti fuq il- ħsieb tal- ġustizzja ta' Alla fuq il- ħsieb tal- eternità, beżgħani tassew titlob 'l Alla vera maħfra cioè li ma tarġax qatt u qatt iżjed, b' hekk, skont kliem Marija Santissima int issir oġġett tal- ħniena ta' Alla.

Hekk ukoll naqraw fis- salm 102 li l- ħniena tas- Sinjur mill- eternità, u sal- eternità, fuq dawk kollha li minnu jibżgħu; għalhekk jiżbalja tassew bl- ikrah il- midneb li jaqta' qalbu u ma jirrikorrix umilment niedem lejn Alla.

X' mezzi għall- indiema imperfetta wieħed jista' jipproponi aħjar minn dawk li ppropona ġà l- Ispirtu Santu cioè l- ħsieb fuq in- Novissmi?

Ftakar fin- novissmi tiegħek: mewt, ġudizzju, infern u ġenna u ma tidneb qatt.

La, immela, dan il- ħsieb skont l- Ispirtu Santu huwa tassew effikaċi biex jippreservak, akkawża tal- biża' li jnissel fir- ruħ, minn kull dnub mejjet għall- istess raġuni jqanqlek biex tobgħod u tisħet kull dnub mejjet li inti tkun għamilt.

Oh vera serjetà: Żgur li inti tmut, fejn u meta ma tistax taf u darba biss!

Oh vera serjetà: tkun iġġudikat minn Alla li l- opri ta' jdejh biss huma terribbli!

Oh vera serjetà: Jew dejjem beatu jew dejjem infeliċi — Jew dejjem fil- glorja jew dejjem fil- fjammi!

Oh vera serjetà!

Oh vera serjetà tassew għal min jemmen u anki għal min ma jemminx!

Lil Alla glorja u ringrazzjamenti.

Ammen.

Stazzjon fit- Tinda Nru 13.

13 ta' Settembru.

Lezzjoni: Malajr mingħajr telf ta' żmien imidd idejh biex jagħmel penitenza sinċiera, malli tidħol fl- intellett tiegħu l- fidi fil- konoxxenza tal- Ġustizzja ta' Alla.

Il- bniedem għandu tant orrur għat- tbatijiet u fin- neċessità tagħhom cioè, meta jara li huma għalih inevitabbli jistudja u jħabrek li jsostni bil- għażla tiegħu dik it- tbatija li hu jiġġudika inqas qawwija jew inqas twila.

L- ispirtu stess naturali janimah u jinkuraġġih lill- istess penitent bil- persważjoni tal- qilla, li għadha ġejja, biex jitħaddan ma' hedina t- tbatija tal- ħajja temporali.

Fil- pont tremend tal- mewt, f' dak it- tribunal inevitabbli tal- Imħallef divin, li fih diġà daħlu hedawk kollha li mietu, li fosthom xi wħud minnhom bil- permessjoni ta' Alla u għall- ħsibijiet sapjentissmi tiegħu dehru lil xi ħajjin qaddisin, ossija lil xi servi oħra ta' Alla jew lil xi bnedmin oħrajn u taw xhud fuq ir- reqqa tal- ġudizzju u fuq il- qilla tal- kastigi fil- ħruxija speċjalment tal- fjammi.

Fuq ir- reqqa tal- ġudizzju diġà kellimna u wriena Ġesù Kristu fl- evanġelju, meta qalilna li fil- jum tal- ħaqq il- bnedmin jagħtu kont ta' kull kelma ozjuża ossija fiergħa jew battala, jiġifieri, ta' kull ħsieb, ta' kull kelma, u ta' kull opra volontarja magħmula mingħajr fini suffiċjenti, cioè mhux li jkun jogħġob biss iżda li jkun utli.

Jekk, immela, inti taġixxi għad- delettazzjoni waħedha, jekk inti tillamenta, jekk inti ma tissoportix difett jew xi kuntrarju, jekk inti ma titkellimx meqjus, jekk inti tikser is- silenzju intern billi żżomm apposta ħsibijiet vani, inutli jew li jinkwetaw jew li fihom sentimenti ta' impurità jew ta' vendetta jew ta' inganni, jekk tieħu għalik għal xi azzjoni diżgustuża, jekk tagħmel, f' kelma waħda, reżistenza għall- volontà preċettiva jew projbittiva jew permissiva ta' Alla, ikollok tirrispondi fit- tribunal divin għaliha.

U jista' wieħed ma jimpressjonax ruħu fuq ir- reqqa tal- ġudizzju, meta aħna niddisprezzaw ħwejjeġ żgħar u nistmawhom intietef insinifikanti li ma nagħtux kont ta' ħabba, xħin jisma' fl- evanġelju 'l Kristu jgħid: "Tassew ingħidlek li ma toħroġx mill- ħabs qabel ma tkun ħallast sal- inqas ħabba;" xħin jisma' 'l Kristu jgħid: "Kliemkom ikun iva, iva: le, le, għax dak li jkun iżjed minn hekk huwa ġej mill- ħażen," u band' oħra: "Ix- xagħar ta' raskom huwa kollu magħdud"?

Rigward imbagħad il- qilla fil- ħruxija tal- kastigi jgħid San Pawl l- Appostlu biex iqanqal il- fidili għall- penitenza li hija ħaġa li twerwer taqa' taħt idejn Alla l- ħaj; u qablu kien diġà San Ġwann il- Battista għall- istess fini pprietka fid- deżert lill- folla li kienet marret għandu, jgħid: "Min uriekom taħarbu l- qilla li għadha ġejja?"

Le, le: ma jistax ikun li wieħed quddiem hedawna l- veritajiet tar- reqqa tal- ġudizzju ta' Alla u tal- qilla fil- ħruxija tal- kastigi jibqa' indifferenti f' tant serjetà u ma jitqanqalx vigorożament għall- vera penitenza li jikkoreġi tassew ruħu, li jisħet jiddiżapprova kull ħażen li għamel u mriegħed li jħabrek li jissodisfa hawn il- ġustizzja divina, qabel ma jmur u ma jarġax jiġi iżjed.

Lil Alla glorja u ringrazzjamenti.

Ammen.

Stazzjon fit- Tinda Nru 14.

14 ta' Settembru.

Lezzjoni: Tħares biss lejn qilla tal- ġustizzja ta' Alla timtela tassew bil- biża' u bis- sogħba fuq dnubietek, iżda ma titqanqalx biex titlob maħfra, jekk m' intix ukoll persważ fuq il- ħniena tiegħu, li in verità hija bla tmiem.

Fin- natura, infatti, nosservaw li ħadd ma jirrikorri lejn min jaf li hu riżolut li ma jagħtix ossija iebes li jagħti: jekk inti stess fil- bżonn u taf li wieħed għandu rikkezzi kbar, dan mhux biżżejjed għalik biex tersaq titolbu, għalkemm għani li jista' jgħinek, però inti żgur li ma tirrikorrix lejh, jekk inti m' intix persważ li hu tajjeb u ħanin.

Iġġib quddiem għajnejk il- ġustizzja ta' Alla biss fuq dnubietek, ir- ruħ tiegħek tinkesa bla dubju bl- ispirtu tad- disperazzjoni, xħin tirrifletti li dina neċessarjament jenħtieġ li titħallas: iżda inti tintafa' tassew f' baħar ta' kunfidenza u ta' speranza tikkonsidra l- ħniena tiegħu.

Ibda, immela, biex tipperswadi ruħek li Alla hu tassew ħanin, billi tikkonsidra u tistudja fuq l- opri ta' jdejh: dak infatti li hu tajjeb u perfett fil- kreatura hu infinitament hekk fil- kreatur li hu kawża ta' kull effett.

Jekk missier ta' dina l- art ma jafx idawwar wiċċu minn ibnu li umiljat jitolbu maħfra għan- nuqqasijiet li jkun għamillu, kif idawwar wiċċu Alla minn bniedem niedem u umiljat, li mingħajr ma jarah bl- għajnejn karnali jitolbu sinċerament maħfra ta' dnubietu?

Forsi fix- xbieha wieħed ma jarax il- verità tal- oġġett reali?

A xbieha ta' Alla hu infatti maħluq il- bniedem.

Ara dana kollu, arah ikkonfermat minn Kristu stess li permezz tal- parabbola tal- iben il- ħali tana biex ingħarfu fuq il- ħniena ta' Alla, jaqa' fuq għonq il- midneb li jirrikorri lejh u jbusu.

Innota dawn iż- żewġ kelmiet tal- istess parabbola — waqa' fuq għonq ibnu u biesu.

Meta l- fidi tgħallimna li Alla, biex iħenn għall- bnedmin u ma jħallihomx jintilfu f' dannazzjoni eterna akkawża tad- dnub, għamel hedana l- pass tal- ikbar għaġeb: hu stess inkarna u sar bniedem u miet f' tant ħruxija: jista' wieħed ma jeħux idea tassew eċċessivament kbira fuq il- ħniena ta' Alla?

U min jitfa' għajnejh fuq il- malizzja hekk kbira tad- dinja, li Alla għalhekk ħalaqha biex dina tadurah, tirrikonoxxih u sservih bl- osservanza tal- liġi naturali, jista' jkun li ma jistagħġibx fuq il- kbira ħniena ta' Alla li b' dan id- disprezz kollu jtella' x- xemx tiegħu u jitfa' x- xita tiegħu fuq kulħadd, minflok ma jitfa' fuqha xita ta' nar u ta' kubrit kif lilha jistħoqq?

Il- ġustizzja ta' Alla, immela, tnissel il- biża' fir- ruħ u dana l- istess biża' jagħmel ir- ruħ oġġett tal- ħniena ta' Alla, kif qalet il- Verġni mbierka: "U l- ħniena tiegħu minn ġenerazzjoni għal ġenerazzjoni għal dawk li jibżgħu minnu."

Il- penitenza, immela, mill- ġustizzja u mill- ħniena flimkien, għax mhijiex penitenza salutari hedik li ġġib qtigħ il- qalb.

Fil- ktieb tal- Ekkleżjastiku, kap.

17, v. 28, naqraw hekk: "Il- ħniena ta' Alla u l- favur tiegħu huma oġġett ta' għaġeb għall- kobor tagħhom lejn dawk li jikkonvertu lejh."

Hijiex ingassa hedina s- sentenza li tiġbed kull midneb minn għonqu fi ħdan il- Ħanin Alla, Missier kulħadd?

Lil Alla glorja u ringrazzjamenti.

Ammen.

Stazzjon fit- Tinda Nru 15.

15 ta' Settembru.

Lezzjoni: Doppju hu l- effett tal- penitenza: il- maħfra tad- dnubiet u l- maħfra tal- piena eterna.

Mingħajr il- penitenza ebda xorta ta' dnub mejjet jew venjal ma jista' jinħafer.

Kif jista' infatti wieħed jissejjaħ niedem, meta m' għandux il- fehma soda li għal li ġej ma jarġax iżjed u li jissodisfa l- ġustizzja divina minnu offiża?

Hija hekk meħtieġa l- penitenza għall- bniedem, li hu mtebba' bi dnub mejjet, daqskemm hija neċessarja l- fidi biex wieħed isalva ruħu, għaliex id- dnubiet ma jistgħux jiġu maħfurin, jekk Alla ma jilqax il- midneb fil- ħbiberija tiegħu u dan ma jistax ikun li jsir li Alla jilqa' midneb impenitent fil- ħbiberija tiegħu, daqskemm ma jistax ikun li wieħed fl- istess ħin ikun ħabib u għadu ma' ieħor.

Alla jobgħod id- dnub daqskemm iħobb lilu nnifsu u min iħobb id- dnub il- mejjet neċessarjament jobgħod 'l Alla għalkemm b' xufftejh jgħid li jħobb 'l Alla.

Oh!

Tobgħod 'l Alla kemm hija kelma tremenda u waħxija.

Ma tridx il- ġid lil min għamillek jew jagħmillek il- ġid.

Oh xi kruha ta' ingratitudni!

Il- penitenza huwa naturali li ma tistax tkun sieħba tad- dnub; għax il- qalb tagħna jew tħobb jew tobgħod oġġett, iżda tħobbu u tobogħdu fl- istess ħin dan hu impossibbli: għalhekk min jobgħod id- dnub b' motiv sopranaturali jersaq biex iħobb 'l Alla u jissejjaħ niedem, billi jġarrab dulur tar- ruħ wara li jkun għamel xi ħaġa jew ħalla xi ħaġa li issa jrid u jixtieq li ma għamilhiex jew li ma ħallihiex.

Il- vera penitenza b' xhud ta' sitt mitt pass meħudin mill- Iskrittura ġġib tassew il- maħfra tad- dnubiet u l- maħfra tal- piena eterna.

Ħadd ma jista' jiddubita fuq il- fedeltà ta' Alla li ma għandu bżonn ħadd u li ma jibża' minn ħadd, jagħti dejjem dak li jwiegħed.

M' hemmx bżonn li wieħed isemmi l- passi kollha li jirrigwardaw il- maħfra tad- dnubiet u l- maħfra tal- piena eterna akkawża tal- penitenza: hu biżżejjed li wieħed iqiegħed xi wħud biex dejjem iżjed ikabbar il- fiduċja fil- ħniena ta' Alla għaliex għal min hu Kattoliku fidil huwa biżżejjed it- tagħlim tal- Knisja li bil- maġisterju infallibbli tagħha tipproponilna nemmnu li l- maħfra tad- dnubiet u l- maħfra tal- piena eterna huma effetti ta' vera penitenza.

San Pietru qal lil- Lhud: "Agħmlu penitenza u kkonvertu sabiex jinħafru dnubietkom."

Att.

Apost. kap.

3, v. 19.

"Ikkonvertu lejja, jgħid is- Sinjur tal- eżerċti, u jiena nikkonverti lejkom."

Żak. profeta, kap 1, v. 3.

"Jekk ma tagħmlux penitenza, qal Kristu, ilkoll xorta waħda tintilfu."

Isalva immela min jagħmel penitenza, Ev.

Luqa, kap.

13, v. 5.

F' Isaija profeta, kap 1, v. 16, Alla jgħid lill- midinbin biex ma jagħmlux iżjed ħażen u li jagħmlu l- ġid u jistidinhom imbagħad biex jiġu għandu jċanfruh jekk huwa ma jħassarx allura dnubiethom b' mod li ruħhom tkun tassew safja.

"Ikkonvertu lejja u intom ilkoll tkunu salvi, għax jiena Alla u m' hemmx ieħor."

Isaija prof. kap.

45, v. 72.

Iħalli l- ħażin it- triq tiegħu u l- ħsibijiet tiegħu u jirritorna lejn Alla u Alla jħenn għalih għax hu ħafif wisq biex jaħfer.

Isaija prof. kap.

55, v. 7.

F' Eżekjeli profeta kap.

18, v. 21, Alla jgħid li jekk il- ħażin jagħmel penitenza ta' dnubietu kollha u jindokra l- kmandamenti tiegħu hu le jmut u li Alla jinsa l- ħażen kollu li jkun għamel u jgħid li mhijiex ħaġa tal- volontà tiegħu l- mewt tal- ħażin, iżda li hu jikkonverti mit- triqat tiegħu u li jgħix.

Fis- salm 31, v. 5.

"Id- delitt tiegħi jiena għamilt magħruf lilek u ma ħbejtx il- ħażen tiegħi.

Jiena għedt: Nistqarr lis- Sinjur il- ħażen tiegħi kontra tiegħi, u inti ħfirt il- ħażen ta' dnubieti."

Kliem il- profeta sultan David u dan l- istess fis- salm 50, v. 19 jgħid: "O Alla, inti ma tiddisprezzax qalb niedma u umiljata."

Għalfejn intawlu iżjed?

Ikunu tal- aħħar dawna li nieħdu mill- parabbola tal- Iben il- ħali u mill- parabbola tal- Fariżew u l- Pubblikan.

L- iben il- ħali, wara li għamel li ried, irritorna lejn missieru u dan waqa' fuq għonqu u biesu u libbsu l- aqwa libsa, tah iċ- ċurkett f' sebgħu u qegħidlu x- xedd f' saqajh bis- servizz tas- sefturi tiegħu u għamel festa ta' ferħ, għax irritorna ibnu f' daru.

Luqa kap.

15, v. 18.

Fariżew u pubblikan daħlu fit- tempju jitolbu: dan il- pubblikan magħruf b' adulteru żamm ruħu fil- bogħod, anqas ma ried jarfa' għajnejh lejn is- sema, u jħabbat fuq sidru qal: Sinjur, jiena midneb, ħenn għalija, aħfirli.

U Kristu qal li dan mar id- dar iġġustifikat, jiġifieri, minn għadu ta' Alla sar ħabib ta' Alla.

Luqa, kap.

18, v. 13.

Għandu wieħed jinnota li dawn iż- żewġ parabboli ħarġu mix- xufftejn divini ta' Kristu, l- imgħallem wieħed tal- bnedmin sabiex akbar tidħol l- impressjoni fil- qalb li tassew maħfra hemm għall- midneb li bil- verità jirrikorri lejn Alla.

Lil Alla glorja u ringrazzjamenti.

Ammen.

Stazzjon fit- Tinda Nru 16.

16 ta' Settembru.

Lezzjoni: Il- ħajja tal- midneb fl- istat tad- dnub il- mejjet u l- ħajja tiegħu wara li jkun ikkonverta lejn Alla — Oh x' differenza kemm kbira!

Qabel dejjem beżgħani, inkwetat, bla paċi: issa rrassenjat u kwiet fit- triq tal- paċi u jara n- neċessità li jistqarr ma' Santu Wistin, jgħid: "Inti, o Sinjur, ħlaqtna għalik u l- qalb tagħna hija inkwieta sakemm ma tkunx straħet fik: iva, inti tassew l- oġġett uniku tal- imħabba ta' qalb il- bniedem."

Jekk qabel kien jixtieq ħwejjeġ temporali u kien ifittixhom ittorturat u tturmentat fl- intern tiegħu għas- sodisfazzjon tiegħu nnifsu dejjem jiġri barra mit- triq tal- paċi: issa jinsab fir- renju ta' vera paċi li tiġi biss minn rassenjazzjoni ta' volontà tajba u xejn ma jrid ħlief dak li Alla, Sinjur tiegħu, irid, pront dejjem li jtemm il- volontà ta' Alla għal kulma tikkmanda, u wkoll li jtemm il- volontà ta' Alla għal kulma tipprojbixxi u sieket jadura l- volontà ta' Alla għal kulma tiddisponi fuqu, prosperità u niket, għana u faqar, għoli u baxx, ferħ u biki, saħħa u mard, ħajja u mewt, unuri u disprezzi, u ma jimpurtah minn xejn ħlief li fedelment iservi u jogħġob lill- ħanin Alla Sinjur tajjeb bla tarf ma' kulħadd.

Xi wħud però mill- midinbin jikkonvertu, billi jintrefgħu mill- istat tad- dnub il- mejjet biss b' ċertu disprezz fuq id- dnubiet venjali: iżda dawna t- talin ikkonvertiti jipperikulaw li f' qasir żmien iduru biex jarġgħu jieklu, kif jgħid San Pietru l- appostlu, il- vomtu li jkunu rriġettaw u jerġgħu għall- ħajja ta' qabel, anzi jsiru midinbin ikbar — infatti huwa denn ta' konsiderazzjoni serjissima l- kliem ta' Ġesù Kristu għal hedina ċ- ċirkostanza tal- istat ta' hedawna l- konvertiti: "Min mhux fidil fil- ftit lanqas mhu fidil fil- wisq."

"L- ispirtu moqżież li jkun ħareġ mill- bniedem ifittex mistrieħ u ma jsibx, allura jarġa' lura, mnejn kien ħareġ, imsieħeb ma' seba' spirti oħra eħżen minnu u, jekk jirnexxilhom, jidħlu jgħammru hemm u dan l- aħħar stat tal- bniedem ikun agħar minn dak ta' qabel."

Oħrajn bħalma kienu l- qaddisin, li minn ħajja ħażina kkonvertew għal ħajja tassew spiritwali, ċaħdu tassew lilhom infushom totalment mingħajr ma żammew xejn għalihom.

Ħabbew 'l Alla u ħabbewh kif imiss: kellhom tliet qlub f' qalb waħda, qalb tan- nar għal Alla, qalb tal- laħam għall- proxxmu u qalb tal- bronż għalihom infushom.

Bniedem li tassew iħobb 'l Alla b' qalbu kollha: ekku s- sinjali esposti mill- majjistri tal- ispirtu — Jekk inti tħobb tassew 'l Alla, tagħti preferenza lill- volontà tiegħu f' kollox u għal kollox anki taf li tkun biex issofri inkomodi gravissimi, li tkun biex titlef ġidek, ġieħek u ħajtek u l- maħbubin kollha tiegħek.

Kemm- il darba l- midneb għall- imgħoddi għamel il- kuntrarju cioè ta preferenza lill- volontà tiegħu nnifsu b' disprezz tal- volontà ta' Alla! — Jekk inti tħobb tassew 'l Alla, tħobb ukoll il- proxxmu tiegħek kollu kemm hu, eċċettwat ħadd, u tħobbu diżinteressatament għal Alla u sinċerament billi tagħmillu dak li inti trid li jagħmlu lilek u billi ma tagħmillux dak li inti ma tridx li jagħmlu lilek.San Ġwann l- appostlu jimmarkah veru giddieb 'il min jgħid li jħobb 'l Alla u li ma jħobbx il- proxxmu; anzi jekk wieħed irid jara, bħala f' termometru, kemm iħobb 'l Alla jeżamina kemm iħobb il- proxxmu — Jekk inti tassew tħobb 'l Alla, taħseb fih u titkellem fuqu, għax fejn hu t- teżor tiegħek hemm hija qalbek u mill- abbundanza tal- qalb jitkellem il- ħalq — Jekk inti tassew tħobb 'l Alla, tbati bil- qalb għalih, bħal omm li tassew tħobb 'il binha marid tissorvelja maġenb is- sodda tiegħu binhar u billejl bla ma tara l- ebusija tas- sagrifiċċju.

Oh kemm taħbit!

Kemm tgħakkis! — Jekk inti tħobb tassew 'l Alla, iżżomm fik attenzjoni u biża' li ma tagħtihx l- inqas diżgust, bħal għarus li jħobb tassew l- għarusa tiegħu li tkun immankata naturalment ma jsemmix il- parti li fiha jkun il- mankament, beżgħani li jiddisgustaha; għalhekk ma tiddisprezzax l- inqas dnub venjal, taf li huwa offiża ta' Alla; anzi tixtieq li tagħtih gost f' kollox u għalhekk tagħmel dejjem dak li lilu jogħġob, dak li fih Huwa jara għaxqa, bħalma huma l- eżerċizzi tal- virtujiet speċjalment tal- karità mal- proxxmu fil- bżonn — Jekk inti tassew tħobb 'l Alla, ma intix kuntent li int tħobbu waħdek, iżda kif tista' u bil- kelma jew bl- eżempju jew bit- talb tinteressa ruħek, biex l- oħrajn jabbandunaw id- dnub u jikkonvertu lejh, bħalma ħuġġieġa nar issaħħan 'il min javviċinaha — Jekk inti tħobb 'l Alla, tħobb ukoll kulma għandu x' jaqsam miegħu u dan hu naturali li wieħed iħobb ukoll kulma għandu x' jaqsam mal- persuna maħbuba u jobgħod kulma għandu x' jaqsam mal- persuna mibgħuda: għalhekk dawk li ma jħobbux 'l Alla, fl- ewwel lok, jabborrixxu s- saċerdoti tiegħu, li huma tant viċini għall- qalb divina tiegħu — Jekk int tassew tħobb 'l Alla, timita s- Sinjur Ġesù Kristu fis- sentimenti tiegħu li huma tbatijiet, faqar, umiljazzjonijiet, imħabba, ħniena u modestja.

Min ma jħobbx 'l Alla b' qalbu kollha, jista' jkun li jemmen tassew fih, meta aħna naturalment inħobbu 'l min iħobbna?

Min ħabbna daqskemm ħabbna Alla tagħna, kollu tjubija u kollu providenza?

Temmen f' Alla u ma tħobbux hija ingratitudni, li ħadd, ħlief Alla, ma jista' jikkastiga kif lilha jixraq.

Lil Alla glorja u ringrazzjamenti.

Ammen.

Stazzjon fit- Tinda Nru 17.

17 ta' Settembru.

Lezzjoni: Hija ħaġa ċerta li xejn ma jidħol imtabba' fil- Ġenna.

Fid- dinja min hu li jista' jaħseb li huwa pur ossija msoffi mill- ħtijiet tiegħu?

Xħin naqraw li l- bniedem ġust jaqa' seba' darbiet mal- jum u li San Ġwann l- Appostlu jsejjaħ giddieb 'il min jgħid li ma għandux dnub, min hu li jippretendi li mal- mewt jidħol dritt fil- beatitudni eterna?

Kull wieħed, immela, jipperswadi ruħu li nissel xi dejn, kbir jew żgħir, mal- ġustizzja ta' Alla u għalhekk jaħseb serjament li mingħajr telf ta' żmien jissodisfaha mill- aħjar li jista' permezz tal- penitenza li bilfors jenħtieġ li ssir jew hawn fid- dinja b' ġid kbir tagħna jew hemm fid- dinja l- oħra taħt il- qilla ta' Alla.

Naqraw fil- ħajjiet tal- Qaddisin li xi wħud marru, f' mewthom, il- Ġenna dritt u oħrajn għaddew mill- Purgatorju: m' hemmx, immela, dubju li dawk laħqu b' penitenza perfetta ssodisfaw 'l Alla.

Huwa ħsieb ta' Alla li aħna mal- mewt ingħaddu dritt għal ħdanu: dan tant hu veru li Hu stess, malli aħna nakkwistaw virtù soda bl- attività u bil- ħidma tagħna mal- għajnuna tiegħu, iqegħidna fi stat li bih hu stess jippurifikana permezz ta' nxuf f' deżolazzjonijiet tar- ruħ, permezz ta' assedju min- naħa tad- demonji li lilhom Hu stess jippermetti biex jaħqruna u jittentawna fuq il- virtujiet, speċjalment tal- fidi, tat- tama u tal- imħabba, u permezz ta' taħbit ieħor temporali, speċjalment fil- persekuzzjonijiet u fil- mard.

Infatti Kristu qal li Huwa hu l- vera dielja u li Missieru l- bidwi li jqaċċat kull fergħa li ma ġġibx frott u li jsaffi kull fergħa li ġġib frott sabiex dina ġġib iżjed frott.

Ev.

Ġwann, kap.

15, v. 1- 2.

Huwa f' loku li hawn jiġi espost il- fatt ta' Marija Madalena, li minn midinba kbira saret ħabiba kbira ta' Ġesù Kristu permezz tal- imħabba.

L- imħabba, kif jgħid San Ġwann fl- ewwel ittra tiegħu, kap.

4, v. 16, li Alla huwa mħabba: u li min jibqa' fl- imħabba, f' Alla jibqa' u Alla fih: iktar ma wieħed, immela, jħobb iktar jistrinġi ruħu ma' Alla.

Fl- Evanġelju skont San Luqa, kap.

7, v. 36- 50, hemm miktub li Marija Madalena midinba fil- belt daħlet fid- dar ta' Xmuni l- Fariżew, li kien stieden għall- ikel 'il Ġesù Kristu.

Dina maġenb saqajn Kristu bdiet ixxarrabhomlu bid- dmugħ u bix- xuxa tagħha tixxuttahomlu u tbushomlu u tidlikhomlu bl- ungwent.

Il- Fariżew, xħin ra li Kristu ma keċċiex minnu 'l dina l- mara, wasal biex jiddubita li Kristu kien profeta: iżda Kristu qallu: "Xmuni, żewġ midjunin wieħed ta' ħames mitt sold u l- ieħor ta' ħamsin, ma kellhomx mnejn iħallsu u għalhekk il- padrun ħafrilhom it- tnejn.

Minn dawn min, immela, iħobbu l- iżjed?

Xmuni wieġbu: Naħseb li dak li lilu ħafer iżjed.

U Kristu qallu: Inti ġġudikajt tajjeb.

Imbagħad dar lejn il- mara, qal lil Xmuni: Qiegħed inti tara 'l din il- mara?

Jiena dħalt f' darek u ma tajtnix inti ilma għal saqajja u dina xarrbithomli bid- dmugħ u xxuttathomli b' xuxitha.

Inti bewsa ma tajtnix: u dina mindu daħlet ma waqfitx tbusli saqajja.

Inti ma dliktx rasi biż- żejt u dina dilkitli saqajja bl- ungwent.

Għalhekk jiena ngħidlek: Bosta dnubiet huma lilha maħfurin, għaliex hija ħabbet bosta.

Iżda lil min inqas jiġi maħfur, inqas iħobb."

U qal lill- mara: "Dnubietek huma maħfurin, mur fil- paċi."

Minn hedana l- fatt min ma jarax kemm Alla jilqa' l- midneb li jirrikorri lejh bil- verità u kemm kbira forza għandha l- imħabba biex tħassar id- dnubiet u ssaffi r- ruħ?

Il- midneb ikkonvertit iżjed ma jikkonfronta l- ingratitudni tiegħu mal- imħabba ta' Alla lejh, iżjed jobgħod lilu nnifsu u iżjed iħobb 'l Alla li hu biss tajjeb u b' hekk jagħmel vera espjazzjoni ta' dnubietu: għal dina r- raġuni is- sultan David fis- salm 6, v. 7, qal: "Jiena tħabatt fit- tnehid tiegħi u kull lejl naħsel is- sodda tiegħi: bid- dmugħ tiegħi il- friex tiegħi jiena nxarrab."

Papa San Girgor fuq kliem il- Battista — "Agħmlu frott denn ta' penitenza" — jgħallem li altru tagħmel frott ta' penitenza u altru tagħmel frott denn ta' penitenza.

Għax wieħed għandu jkun jaf li min qatt ma kkommetta ħwejjeġ mhux permessi, bi dritt jiġi lil dan konċess u mogħti li jinqeda b' dak li hu leċitu u permess u hekk jagħmel opri tajba b' mod li, jekk ikun irid, ma jabbandunax dak li hu tad- dinja, cioè li huwa indifferenti fl- oġġett.

Iżda tant wieħed għandu jinfatam minn dak li hu permess ossija leċitu kemm jiftakar li kkommetta ħwejjeġ mhux permessi.

Għax ma għandux ikun egwali l- frott ta' opra tajba ta' dak li żbalja inqas u ta' dak li żbalja iżjed: jew ta' dak li ma waqa' f' ebda delitt u ta' dak li waqa' f' xi delitti u ta' dak li waqa' f' bosta dnubiet.

Wieħed immela mill- kuxjenza jakkwista ikbar qligħ ta' opri tajba pemezz tal- penitenza kemm iżjed gravi ġieb lilu nnifsu dannu permezz tal- ħtija.

Homil.

20 in Ev.

Dnibt inti, immela, permezz ta' ħwejjeġ mhux permessi?

Agħmel għalhekk espjazzjoni ossija tisfija f' ruħek u purifikazzjoni u agħti sodisfazzjon lil Alla permezz ta' privazzjoni minn ħwejjeġ leċiti: pereżempju inti dnibt permezz ta' għajnejk; għalhekk ċaħħad lill- ħars li jieqaf fuq dak li jogħġbok: inti dnibt permezz tax- xamm; għalhekk tgħakkes minn dak li hu pjaċevoli għalik relattivament u hekk fuq il- bqija.

Dnibt b' ġismek?

Aħqar 'il ġismek.

Dnibt bid- doni naturali tiegħek?

Avvilixxi ruħek u pprokura l- konfużjoni tiegħek innifsek.

F' kelma waħda, apprezza dak li ma jogħġbokx u kun sobrju u moderat u viġilanti fuq dak li jogħġbok.

Kemm sodisfazzjon abbundanti jieħu Alla permezz tal- Quddiesa, li hu s- sagrifiċċju tal- Iben ta' Alla inkarnat!

Kemm sodisfazzjon jieħu Alla permezz tal- elemożini ossija tal- opri tal- ħniena!

Kemm sodisfazzjon jieħu Alla permezz tas- sawm, permezz ta' velji, permezz ta' pellegrinaġġi, permezz ta' flaġellazzjonijiet!!!

Oh tassew: iva hawn u issa jkun it- tħabrik li wieħed jissodisfa u jippurifika ruħu, għax tremendissima l- Ġustizzja ta' Alla li ġieħu ma jċedih lil ħadd.

Lil Alla glorja u ringrazzjamenti.

Ammen.

Stazzjon fit- Tinda Nru 18.

18 ta' Settembru.

Lezzjoni: Malli jitnissel fir- ruħ l- ispirtu tal- penitenza, mingħajr ebda ritard ta' żmien tidħol fl- intellett il- kruha tas- sentimenti tad- dinja u l- volontà tara hedina l- kruha fl- intellett tabborri hedawna s- sentimenti mundani bħala deni veru.

Infatti l- kawża ta' kull dnub hija fl- inklinazzjoni għas- suppervja tal- ħajja, fl- inklinazzjoni għall- konkupixxenza tal- laħam, cioè għas- senswalità u fl- inklinazzjoni għall- konkupixxenza tal- għajnejn, cioè għall- possessjoni tal- ġid temporali.

Hedawna t- tliet inklinazzjonijiet għas- sentimenti tad- dinja, li hija, kollha kemm hi, imwaqqfa fuq il- ħażen, kif jgħallem San Ġwann l- Appostlu, ma jistgħux inisslu ħlief dnubiet fis- sodisfazzjon tagħhom.

Akkawża tas- suppervja tal- ħajja, li biha wieħed jiddisprezza s- sottomissjoni u jrid li jkun minn fuq, ifittex il- glorja, l- istima u l- unur ta' hedina l- art u jattakka ruħu mal- ġudizzju proprju bi spirtu ta' diżubbidjenza li hi ta' bint primoġenita ta' kull suppervja: akkawża tal- konkupixxenza tal- laħam, li biha wieħed jissodisfa ruħu biss b' hedak li jkun jogħġbu b' disprezz ta' kull ħaġa, li ma togħġobx lis- sensi tiegħu, għalkemm tkun tassew utli: akkawża fl- aħħar nett tal- konkupixxenza tal- għajnejn, li biha jrid jippossiedi, u kif jgħid San Pawl li l- għerq ta' kull deni hija l- kupidiġja, ix- xewqa għall- possessjoni temporali, li permezz tagħha xi wħud ħarġu mill- fidi u dawru ruħhom b' bosta uġigħat, I Ep.

Tim. kap.

6, v. 10; dawna t- tliet inklinazzjonijiet, barra minn dan li għedna, ma jafux jgħidu: "Biżżejjed," f' kull sodisfazzjon tagħhom, li għalhekk mhux biss huma kawża ta' dnubiet fl- ispeċi iżda huma kawża ta' dnubiet fin- numru mir- ripetizzjonijiet li joktru iżjed mix- xagħar ta' ras il- bniedem, kif jgħid il- profeta: "Tkattru iżjed mix- xagħar ta' rasi."

Dmirijiet lejn Alla miksura: dmirijiet lejn il- proxxmu miksura: dmirijiet lejna nfusna miksura — fittex, ara, ikkonsidra u tikkonkludi inti stess bil- persważjoni li l- kawża ta' kull dnub ħarġet dejjem mis- sodisfazzjon ta' xi wieħed minn dawn it- tliet sentimenti mundani.

Issa meta wieħed jintebaħ fid- dawl tal- kjarezza fuq id- deni li jipproduċulu u jġibulu fuqu, jinkorla bħalma tinkorla n- natura tagħna fil- preżenza ta' bniedem għadu, li jrid jew li diġà għamlilha d- deni u tarah hekk ikrah li lanqas biss ma trid tħares lejh, anzi li tisforza biex tneħħih, jekk jista' jkun, mill- eżistenza akkawża tal- abborriment intern lejh.

Minn hawn joħroġ ir- ritratt tal- bniedem penitent: qabel kien supperv issa umli, umli permezz ta' lbies modest, permezz tas- solitudni u tas- skiet: qabel kien karnali issa spiritwali, spiritwali permezz tas- sawm u tat- tgħakkis tas- sensi: qabel kien rgħib għall- flus issa distakkat, distakkat permezz tar- restituzzjonijiet u permezz tal- ġenerożità f' opri ta' karità ma' min hu fil- bżonn.

Il- kors naturali, jekk irid jinħeba, ma jistax għax mill- abbundanza tal- qalb jitkellem il- ħalq jew fi kliem ieħor dak li hemm fl- intern jiżbokka naturalment barra fl- estern.

Ma jistax ikun li min ifittex id- dinja fl- ilbies tagħha, fid- delizzi tagħha, fis- sustanzi tagħha dana jista' jissejjaħ għadu tagħha jew li tassew jabborriha.

Tabborri ħaġa naturalment, lanqas trid tħares lejha: bniedem, immela, penitent fid- dulur tar- ruħ tiegħu żgur li mhux biss jaħrab minn hedak li kien kawża ta' dnub, iżda b' xi mod irid jivvendika ruħu bħalma suldat bi spirtu tan- natura minn suldat ieħor għadu fi gwerra.

Lil Alla glorja u ringrazzjamenti.

Ammen.

Stazzjon fit- Tinda Nru 19.

19 ta' Settembru.

Lezzjoni: Hu naturali li wieħed jistkerrah minn dak kollu li hu ordnat biex iħabbtu, jinkwetah, jaħqru, jagħmillu d- deni, itellfu l- paċi, issa l- ħarba tal- okkażjoni prossima hekk għandha tidher fil- menti u fl- għajnejn ta' min offenda 'l Alla u niedem bil- verità.

Immela, m' hemmx lok ta' dubju li min għadu jfittex jew ma jaħrabx l- oġġett li kkaġunalu tant deni.

Oh tassew deni inesplikabbli tikser il- ħbiberija ta' Alla u tinkiteb għadu tiegħu u ħabib tal- għedewwa tiegħu!

Oh tassew deni inesplikabbli tipperikola li tidħol darba biss u bla rimedju f' eternità kollha pwieni!

M' hemmx, immela, dubju li min ma għadu ma jistkerrahx l- okkażjoni prossima huwa żgur mingħajr spirtu ta' penitenza.

Xi minn daqqiet l- okkażjoni prossima tkun tassew neċessarja u allura wieħed bil- viġilanza u bl- orazzjoni jagħmilha remota, però min jidħol fis- serjetà tal- ħsieb fuq il- konsegwenzi tad- dnub il- mejjet, ma nafx, jgħid San Ġerardu Majjella, kif dan joqgħod fejn okkażjoni prossima neċessarja jekk din ma tkunx biss fiżikament neċessarja, bħallikieku wieħed magħluq bi tradiment f' kamra magħha, ma nafx kif ma jħallix kollox, unuri, impjiegi u ħwejjeġ oħra li jintemmu mal- mewt.

Bosta qaddisin midinbin u kkonvertiti għamluh dan li ħallew kollox u min mar f' deżert, min f' xi ordni tal- penitenza, min stabbilixxa għalih ħajja rtirata kollha mregħdin fuq il- kelma ta' Kristu li jaqbel li wieħed jidħol fil- ħajja b' għajn waħda, b' id waħda u b' sieq waħda, inkella li b' żewġ għajnejn, b' żewġ idejn, u b' żewġ saqajn jiġi mitfugħ fin- nar li ma jista' jkun bl- ebda mod mitfi.

M' hemmx paragun bejn l- inkomodu gravissimu li wieħed jista' jsostni u jkollu f' dina d- dinja mat- telfien tar- ruħ.

Ma' xiex infatti, qal Kristu, ma' xiex jibdel il- bniedem il- ħajja tiegħu?

Ir- risposta hija: "Ma' xejn ħlief ma' dak li hu jara eċċessivament superjuri għaliha bħalma huma l- premju etern u l- kastig etern."

Meta wieħed jara d- debbulizza tiegħu li ma jissugrax iħares biss f' tant esperjenza ta' fraġilità u xejn ma jara bi kbir ħlief il- perikuli li jitlef 'l Alla u li jmur fi fjammi eterni.

Veru jew mhux veru.

Ma hijiex ċajta tmut darba biss!!!

Il- majjistri kollha tal- ispirtu żammew dejjem fuq id- diriġendi tagħhom rigorożità kbira fuq il- ħarba mill- okkażjoni prossima li għandha tkun dejjem u malajr u fil- bogħod u dana kollu b' dawl ta' raġuni naturali; għax bogħod mill- għajn bogħod mill- qalb.

Il- passjonijiet fina bħal annimali mġewħin li jkunu sabiex jiddevoraw bla paċenzja l- ikel li jaqa' maġenbhom: l- aptiti sensittivi anzi n- natura kollha hija għadu kbir ta' kull ċaħda u għajnejha ma jixbgħux mill- ħars u lanqas widnejha mis- smigħ, tfittex dejjem is- sodisfazzjon tagħha.

Id- demonju, kif naqraw fl- annali domenikani, id- demonju fi bniedem invażat stqarr, qabel l- eżorċiżmi, għax mistoqsi mis- saċerdot reliġjuż eżorċista liema prietka l- iktar li tagħti fastidju lid- demonji infernali kollha, stqarr obbligat bl- isem ta' Alla l- ħaj u l- veru li jgħid il- verità: "Il- prietka li fiha tissemma l- ħarba tal- okkażjoni prossima."

Il- penitent, immela, għandu wisq għax jittama l- maħfra minn Alla, xħin fuqu u fih jara hedina l- frotta esterna l- ħarba, cioè mill- okkażjoni prossima li qalb addolorata u niedma ma tistax ma tistkerrahhiex fuq ir- riflessjoni ta' tant deni hekk waħxi u waħxi tassew biss għal min tassew jemmen b' fidi ferma li hemm Alla wieħed li jippremja t- tajbin u li jikkastiga l- ħżiena u li miegħu m' hemmx ħlief biża' li jfarrak l- għadam bil- vireg tas- serjetajiet tiegħu.

Lil Alla glorja u ringrazzjamenti.

Ammen.

Stazzjon fit- Tinda Nru 20.

20 ta' Settembru.

Lezzjoni: Mill- frottijiet kull siġra tintgħaraf fil- kwalità tagħha: kull spirtu però mill- atti volontarji u mill- operazzjonijiet tiegħu.

L- ispirtu ta' vera penitenza fil- qalb tal- midneb iqanqlu u jġagħlu jagħmel mhux biss dak li jogħġbu meta dan huwa wkoll utli, iżda wkoll dak li ma jogħġbux, basta li jingħadd fin- numru tal- ħbieb ta' Alla u li jeħles il- qilla tal- ġustizzja divina.

Oh kemm hija ħaġa orribbli għan- natura li trodd is- serq, issewwi l- ħsarat li tkun għamlet għax riedet bi ħtija vera tagħha, li tumilja ruħha, titlob maħfra lill- proxxmu li tkun offendiet bi kliem inġurjuż, li jagħfas il- qalb, li tgiddeb ruħha għall- kalunnji jew għall- malafama li hija tkun ivvintat u qalet kontra l- proxxmu!

Oh tassew dawn ħwejjeġ orribbli għan- natura!!!

Però n- natura mqanqla, influwenzata u mirbuħa mill- biża' tal- eternità fid- dawl u fl- għajnuna ta' Alla, iva titqanqal u realment tagħmel dak li bil- verità jġibilha konfużjoni u javviliha, jekk jinħtieġ.

Il- midneb, immela, li jkun tassew ikkonverta lejn Alla, fl- eżami tal- kuxjenza tiegħu jifli b' attenzjoni ordinarja, li wieħed juża fin- negozju u fil- kummerċ ta' hedina l- art fiex naqas rigward id- dmirijiet tiegħu lejn Alla, lejn il- proxxmu u lejh innifsu.

Issa meta wieħed ikun naqas mid- drittijiet tal- proxxmu u jkun kiser xi wieħed minn dawn, li kull bniedem għandu, cioè dritt għall- ħajja u għas- saħħa, dritt għall- fama u dritt għall- ġid li jippossiedi, mhux biżżejjed li jqerr, iżda jeħtieġ li jirrestitwixxi u li jirripara għall- maħfra ta' nuqqasijiet bħal dawn.

Jgħid, infatti Santu Wistin, li ma jinħafirx id- dnub, jekk ma jintraddx il- meħud, jekk però wieħed ma jistax hawn u issa, dan l- obbligu li jrodd dejjem jibqa' fuqu sakemm ma jkunx inħall b' xi mod, oppure mħassar bil- maħfra tal- persuna inġurjata.

Għandu wkoll il- midneb jeżamina fuq il- konsegwenzi, li ħarġu mill- azzjonijiet inġusti, li volontarjament ikun għamel lill- proxxmu bil- ksur ta' xi dritt naturali.

Jekk seraq, iqis ukoll fuq id- dannu li ħareġ u fuq il- qligħ li waqaf, pereżempju, jekk inti sraqt rota ta' karozza, kun af li l- kuċċier ma setax jaqla' u bata hu u miegħu l- familja, martu u wliedu: ara għal kemm żmien, għalhekk mhux biss ir- rota inti tkun obbligat trodd, iżda d- dannu li ħareġ u l- qligħ li waqaf, jekk il- kuċċier ma okkupax ruħu fuq qligħ ieħor.

L- istess iqis wieħed fuq il- kalunnja, kemm nies innoċenti ġew imkeċċija mill- impjiegi tagħhom u mitfugħin il- ħabs u sofrew konsegwenzi koroh!

L- istess iqis wieħed id- dannu li jkun ikkaġunalu f' saħħtu, li għalih kellu l- inġurjat jirtira mill- okkupazzjonijiet.

Bosta akkawża tal- inġurji jaħsbu biex jaqtgħu qalbhom għall- kbira diffikultà naturali, li jirrestitwixxu u li jirriparaw: iżda bil- għajnuna tal- grazzja ta' Alla u bid- direzzjoni prudenti tal- konfessur, il- midneb tassew ikkonvertit ma għandux raġun jaqta' qalbu għax- xewqa effikaċi li jagħmel sabiex irodd u jirripara, b' fehma soda li jagħmel l- aħjar li jista' għax ħadd mhu obbligat għall- impossibbli, u din il- fehma soda hija biżżejjed quddiem Alla għall- ġustifikazzjoni.

Min jaqta' qalbu mhux verament niedem, iżda l- indiema tiegħu hija falza, għax quddiem Alla mhux l- effett iżda l- affett huwa ppremjat jew ikkastigat, u billi mill- affetti joħorġu l- effetti, għalhekk mhux tassew penitenti min, hawn u issa, jista' jrodd, jirripara u jsewwi u bla raġuni serja u impossibbli jirritarda jagħmel dak li għandu jagħmel min qiegħed dejjem fuq l- għatba tal- eternità.

Kemm hija tenera l- konverżjoni ta' Żakkew li naqraw fl- evanġelju skont San Luqa, kap.

19, v. 2- 10!

Dan ir- raġel kien kap tal- pubblikani u kien għani: u kien ifittex li jara 'l Ġesù min kien u ma kienx jista' mħabba l- folla għax kien ta' statura qasira.

U ġera quddiem, ixxabbat ma' siġra tas- sikomeru sabiex jarah għax minn hemm kellu jgħaddi.

U meta Ġesù wasal fil- lok, ħares 'il fuq, rah u qallu: "Żakkew għaġġel inżel, għax illum jeħtieġ li jiena noqgħod fid- dar tiegħek."

U bil- għaġla niżel u bil- ferħ laqgħu.

U xħin raw hekk, kulħadd gerger jgħid li Kristu daħal mistieden għand bniedem midneb.

Iżda Żakkew wieqaf qal lis- Sinjur: "Ekku, o Sinjur, jiena nagħti lill- foqra nofs ġidi u jekk sraqt xi ħaġa lil xi ħadd, inroddulu għal erba' darbiet."

Ġesù qallu: "Illum ġiet is- salvazzjoni lil hedina d- dar: għax hu wkoll iben ta' Abraham.

Għaliex bin il- bniedem ġie biex ifittex u jsalva dak li kien intilef."

Lil Alla glorja u ringrazzjamenti.

Ammen.

Stazzjon fit- Tinda Nru 21.

21 ta' Settembru.

Lezzjoni: Malli jdoqq l- iżveljarin tal- grazzja ta' Alla maġenb is- sodda tan- ngħas tal- midneb fis- sħanat tal- kutri minsuġin bis- suf tal- konkupixxenza, tal- kburija u tal- għana: għal hedina l- għajta interna jqum il- midneb u kollu mbeżża' joħroġ minn soddtu, xħin jilmaħ lilu nnifsu fil- periklu tat- telfien ta' dejjem, bħal vjaġġatur f' xifer ta' preċipizzju profondissmu jinġibed lura mwerwer u jirrespira li ma ġġarrafx fih.

Iva jqum u jibda biex jirrisolvi jbiddel ħajtu bi qrara sinċiera u jinħasel fid- demm ta' Kristu li mis- sagramenti jiġi fuqu.

Tarah jidħol irtirat waħdu f' ħidma u jsejjaħ fil- menti tiegħu d- delitti kollha: jeżamina l- kuxjenza ħażina tiegħu fuq in- nuqqas tal- intenzjoni retta ossija fuq il- malizzja li biex ifittex lilu nnifsu u jogħġob lilu nnifsu ddisprezza 'l Alla.

Jaħseb x' għamel u jitriegħed taħt id- dawl tal- fidi jgħid: Kif issugrajt nagħmel jiena dana fil- preżenza ta' Alla?

Issa kieku ġiet il- mewt fuqi għal għarrieda, min jista' dan il- ħin kieku jfarraġni?

Possibbli jissejjaħ kuraġġ dan li teħodha kontra Alla Omnipotenti u tremend b' xhud tal- opri ta' jdejh u mhux veru ġenn!

Hekk jaħseb, hekk jhewden, hekk jikber iktar fil- biża' salutari ta' ruħu.

Jisfila ħaġa ħaġa quddiem l- għajnejn tiegħu l- lokijiet tiegħu ossija tal- attendenzi tiegħu bħalma huma d- dar tiegħu, il- ħanut tiegħu, il- pjazza, il- Knisja, it- teatru, il- lokijiet tar- rikreazzjonijiet tiegħu, il- pubbliku, il- privat, id- djar tal- ħbieb tiegħu, l- iskola, is- suq, il- qorti, l- uffiċina, il- festi tal- pajjiżi, il- ġardini, it- triqat tal- mogħdija tiegħu, l- istazzjonijiet tal- vjaġġi, iċ- ċimiterji, il- belt, il- kampanja, il- każin, id- domus, ix- xagħra tal- logħob pubbliku, eċċ. u mal- lok jitfaċċa d- delitt li jkun għamel u għall- kruha tiegħu jġarrab fih il- konfużjoni u l- indiema.

Jisfila wieħed wieħed quddiem għajnejh il- ħbieb kollha tiegħu u jiftakar fid- delitti tiegħu li jkun għamel akkawża tas- simpatija, jew tar- rikonoxxenza, jilmaħ il- kooperazzjoni tiegħu magħhom f' azzjonijiet impuri u inġusti u l- iskandli u l- għożża tal- okkażjoni prossima.

Wara ħbiebu jisfila wieħed wieħed l- għedewwa tiegħu ossija dawk li magħhom kellu xi kuntrarju, xi avversità, u jiftakar fil- kliem inġurjuż u fl- opri inġurjużi u fix- xewqat kollu vendetta kontra l- fama tagħhom, kontra l- ġid temporali tagħhom u kontra s- saħħa tagħhom: jitfaċċaw ċari l- ħsarat li jkun għamel u jilmaħ ukoll in- neċessità tar- restituzzjoni u tar- riparazzjoni.

Jeżamina kif uża s- sens tal- għajnejn, li ma jixbgħux iħarsu lejn dak li jogħġob: kif uża l- widnejn li jkun fetaħhom biex jisma' kontra l- proxxmu, kontra l- fidi, kontra l- purità: kif uża s- sens tax- xamm, is- sens tal- palat, kif uża lsienu u hawn jitfaċċaw b' numru kbir il- folol tan- nuqqasijiet kontra l- karità, kontra l- ġustizzja: kemm kliem fuq id- difetti tal- proxxmu!

Kemm gideb!

Kemm kliem ta' tifħir fuqu nnifsu!

Kemm rapporti ta' vendetta!

Kemm kliem ta' eżempji ħżiena!

Kemm kliem kontra l- providenza!

Kemm kliem faħxi, impur u skandaluż!

Kemm pariri ħżiena!

Jgħid bejnu u bejn ruħu: "Dnubieti kotru iżjed mix- xagħar ta' rasi."

Oh kemm djun mal- ġustizzja divina!

Jeżamina l- mess tas- sens.

Wara s- sensi eżaminati jisfila d- diversi stati tiegħu bħala Kattoliku: doveri ttraskurati fis- smigħ tal- quddies, fis- sawm, fl- astinenza, fil- qrar u fit- tqarbin bis- sagrileġġ — bħala missier: doveri ttraskurati lejn l- ulied fl- edukazzjoni spiritwali u temporali; xi eżempji skandalużi — bħala iben: xi doveri ttraskurati lejn il- ġenituri li jistħoqqilhom ġieħ, imħabba, rispett u ubbidjenza xi azzjonijiet inġurjużi lejhom u kontra l- pjetà — bħala mgħallem: doveri ttraskurati lejn il- lavranti jew lejn is- servi fl- imġiba magħhom ta' mħabba u ta' ġustizzja rigward is- salarju — bħala lavrant jew serv: doveri ttraskurati lejn il- padrun jew lejn l- imgħallem fil- fedeltà tax- xogħol u fil- ġustizzja u fl- onestà u fl- aħħar nett jara l- istati l- oħra li fihom kien jeżerċita ruħu.

Oh xi swied il- qalb!

Issa qiegħed bid- dawl tar- raġuni jarah ikrah dak li għall- imgħoddi ra sabiħ u li minnu stenna l- paċi; għalhekk jirrisolvi li mhux biss ma jarġax iżjed bil- għajnuna ta' Alla li fervoruż jitlobhielu, iżda jagħmel il- prekawzjonijiet u l- mezzi kollha biex jevitahom.

Jiddeċiedi bejnu u bejn ruħu li jgħożż is- solitudni u l- irtir jekk jista' jkun, minn kulħadd, u li jmidd serjament idejh, biex mill- aħjar li jista' jsewwi l- ħsarat kollha li għamel għax ried.

B' sinċerità, għax għalxejn jaħdmu x- xufftejn jekk il- qalb ma titlobx, b' sinċerità għarkupptejh jgħid lil Alla: "Mulejja Alla tiegħi, jisgħobbija b' qalbi kollha minn dnubieti ta' ħajti kollha.

Jisgħobbija Mulejja, għall- Ġenna li jiena tlift u għall- Infern li jiena rbaħt, imma fuq kollox iktar jisgħobbija għax jiena regħixt u offendejt lilek kollok tjieba u ħniena.

Inħobbok, Mulejja, inħobbok fuq kollox mil- lum 'il quddiem u bil- għajnuna mqaddsa tiegħek ma nidnibx qatt u qatt iżjed u la mmur fejn dari nidneb u naħrab ukoll minn dak kollu li dari waqqagħni fid- dnub."

Il- veru penitent jgħid biżżejjed u dina l- kelma li jagħti lil Alla li iżjed ma jarġax iżommha b' verità, jaf tajjeb li ma Alla ħadd jiċċajta.

Fehma soda proponiment sħiħ u effikaċi jnissel f' qalbu u jgħid lil Alla: "Mulejja, ma nżidx iżjed u la mmur fejn dari nidneb u naħrab ukoll minn dak kollu li dari jwaqqagħni fid- dnub."

Allura b' wiċċu lejn l- art, b' idejh marbuta jinxteħet għarkupptejh f' riġlejn il- konfessur u jistqarr b' qalbu f' idejh li offenda 'l Alla bil- ħsieb, bil- kliem u bil- għamil bi ħtija l- aktar kbira tiegħu.

Jgħidlu dnubietu kollha hemm huma, kif kienu u kif inhuma, cioè bin- numru u biċ- ċirkustanzi li jbiddlu l- ispeċi, jgħidhomlu ċari li l- konfessur jifhmu u minn dnubietu ma jħalli xejn fuq dak li hu gravi.

Fl- aħħar nett jirċievi l- penitenza sagramentali li jagħtih il- konfessur u jbaxxi rasu tassew niedem jieħu l- maħfra ta' dnubietu permezz tal- assoluzzjoni tas- saċerdot li tagħnih b' konfort ta' veru paċi u sserraħ il- menti tiegħu.

Kemm ringrazzjamenti!

X' attenzjoni u x' viġilanza fuqu nnifsu!

Lil Alla glorja u ringrazzjamenti.

Ammen.

Stazzjon fit- Tinda Nru 22.

22 ta' Settembru.

Lezzjoni: M' hemmx spirtu ta' vera penitenza fil- bniedem mingħajr iċ- ċaħda tiegħu nnifsu; għaliex permezz taċ- ċaħda tiegħu nnifsu wieħed biss jista' jasal biex josserva l- liġi ta' Alla li aħna għandna nħobbuh b' qalbna kollha, bil- ħsieb tagħna kollu u bil- forzi tagħna kollha.

Jekk inti ma tiċħadx lilek innifsek billi tmieri lil qalbek, billi ma tfittixx lilek innifsek, inti ma tistax tħobb 'l Alla lanqas isservih kif inti obbligat mill- fini tal- ħolqien tiegħek.

Mhux min jgħidli, Sinjur, Sinjur, jidħol fis- saltna ta' Alla, iżda min jagħmel il- volontà ta' missieri li hu fis- smewwiet, dan jidħol fis- saltna ta' Alla, hekk qal Kristu.

Kif tista' ttemm il- volontà preċettiva ta' Alla, il- volontà projbittiva tiegħu u l- volontà permissiva tiegħu jekk inti ma tiċħadx il- volontà tiegħek li b' oġġett tagħha żżomm dejjem dak li lilha jogħġob u lilha jissodisfa?

U xejn la taħseb li ċ- ċaħda tagħna nfusna hija ħaġa biss għar- reliġjużi le dan hu kmandament ġenerali u assolut ta' Kristu: ġenerali, eċċettwat ħadd u assolut voldieri ebda ċirkustanza ma teħilsek minn hedin iċ- ċaħda.

L- ispirtu tal- penitenza immela ma jistax jinsab mingħajr iċ- ċaħda tagħna nfusna għax min jissodisfa u jfittex lilu nnifsu jkun jogħġob lilu nnifsu u kif jgħallem l- Appostlu San Pawl: Għandna ma nogħġbux lilna nfusna, għax Kristu lanqas ma għoġob lilu nnifsu.

Il- ħajja tan- nisrani mingħajr spirtu ta' penitenza hija ħajja mundana għax in- nisrani għandu jabborri s- sentimenti tad- dinja li huma delizzi, stima u ġid temporali u għandu jiddisprezza dak li jogħġob lill- bnedmin kif għallimna Kristu bil- kelma u bl- eżempju li dak li jogħġob lill- bnedmin huwa qżież quddiem Alla.

Dak li ma jogħġobx immela lill- bnedmin dana hu prezzjuż quddiem Alla, bħalma huma t- tbatijiet, l- umiltà u d- distakk minn kull kreatura u f' dan jikkonsisti l- ispirtu tal- penitenza.

San Ġakbu jgħid: Adulteri, ma tafux intom li l- ħbiberija ta' dina d- dinja hija għadu ta' Alla u min jinkiteb ħabib ta' dina d- dinja jinkiteb għadu ta' Alla: issa l- bniedem midneb konvertit li jrid iżomm ħbiberija ma' Alla neċessarjament għandu jżomm kontinwament spallejh kontra d- dinja u riżolut li ma jarġax bħal kelb li jdur biex jiekol il- vomtu tiegħu li rama.

Fil- konverżjoni serja tal- midneb l- oġġett li qabel kien ifittex issa ma jridux iżjed u jfittex dak li kien jiddisprezza.

Jekk qabel kien ostinat mal- fehma tiegħu, jekk kien jieħu għalih għal xi kliem inġurjuż, jekk ma kienx jissoporti, jekk kien kurjuż, jekk kien lablabi, jekk kien jillamenta fil- kuntrarju, jekk kien juri ruħu fid- dinja, jekk kien ifittex lok għoli, jekk kien ipaxxi lilu nnifsu, jekk kien jimmedita vendetta, jekk kien jinkwieta ruħu, jekk kien jirreżisti: issa jidher kollu kemm hu medhi biex jiċħad lilu nnifsu f' kollox bi spirtu ta' penitenza, issa jitgħakkes għax dineb, issa jitgħakkes biex ma jidnibx.

Jekk qabel kien faċilment jiddisprezza dnubiet venjali issa fuq il- ħsieb tal- ġustizzja ta' Alla li tiġġudika b' tant reqqa u li tikkastiga b' tant ħruxija, malli jintebaħ li dik l- azzjoni ma togħġobx lill- għajnejn ta' Alla għalkemm venjali, ma jissugrax jagħti kunsens u kollu attenzjoni fuqu nnifsu li kollox jopra b' intenzjoni retta jimxi fit- triq tal- perfezzjoni jħares lejn is- serjetà tal- eternità wara dawn l- erbat ijiem tal- pellegrinaġġ.

Dak li issa jara ikrah u tormentuż u ta' swied il- qalb malajr jitrażżan fih bil- ħsieb li dan ġurnata għad jarah sabiħ u pjaċevoli, jgħid lilu nnifsu li jekk inbati ma' Kristu, ma' Kristu jiena nsaltan għal dejjem u momentanju dan li jaħqar ossija dan li jiddelizzja fid- dinja u hu etern dak li jiġi wara l- mewt.

Dak li qabel kien jara tqil biex josserva issa b' ċerta ħlewwa jitħaddan miegħu fuq l- eżempji ta' Kristu li fih b' fidi ferma jemmen li hu Alla inkarnat u b' oġġett ta' ħsibijietu u tal- imħabba ta' qalbu lilu jżomm b' għożża ta' ħabib prezzjużissimu.

Fil- konverżjoni vera tal- midneb l- ispirtu tiegħu b' ċaħda serja tiegħu nnifsu jidħol fl- akkampamenti tal- penitenti li fihom biss u fihom biss jistgħu jkunu l- veri servi ta' Alla.

Lil Alla glorja u ringrazzjamenti.

Ammen.

Stazzjon fit- Tinda Nru 23.

23 ta' Settembru.

Lezzjoni: Fi spirtu ta' vera umiltà jżomm lill- penitent hedan il- ħsieb tal- biża' li, cioè, ma jafx bi żgur jekk Alla ħafirlux dnubietu u hedana l- ħsieb l- ieħor tal- perseveranza li, cioè, ma huwiex żgur li ma jarġax joffendi mill- ġdid 'l Alla għal li ġej.

Rigward l- ewwel ħsieb, infatti, dan hu artiklu tal- fidi li ħadd, mingħajr rivelazzjoni speċjali, ma jista' jkun jaf jekk huwiex fil- grazzja ta' Alla jew le, kif naqraw fl- Iskrittura Mqaddsa li ħadd ma jaf jekk huwiex denn tal- imħabba jew tal- mibegħda ta' Alla: anke l- Appostlu San Pawl stess kien jgħid li għalkemm f' xejn ma kienet iċċanfru l- kuxjenza tiegħu mhux għalhekk huwa kien iżomm ruħu ġġustifikat u li min kellu jiġġudikah kien is- Sinjur.

L- istess fil- parabbola tal- Fariżew u tal- Pubblikan: il- Fariżew kien jaħseb b' sinċerità kbira li l- ikbar kuruna tal- glorja kienet għalih f' mewtu — M' iniex bħall- bqija tal- bnedmin — u b' dan kollu l- pubblikan li umiljat talab maħfra mar id- dar iġġustifikat u huwa le voldieri anqas ma kien fil- grazzja ta' Alla dak li kien jaħseb li kien l- ikbar ħabib ta' Alla.

Oh xi spirtu ta' umiltà jieqaf fil- penitent li jaf żgur li offenda 'l Alla u li ma jafx bi żgur jekk Alla ġġustifikahx!

Rigward il- ħsieb l- ieħor tal- perseveranza li hija don pur ta' Alla: Min jaf jekk nipperseverax sal- aħħar fl- ispirtu tal- penitenza?

Min jaf tistax tinqala' xi prova u jiena nibqa' taħtha?

In verità, Kristu qal li min jippersevera sal- aħħar, dan ikun salv, u għalhekk San Bernard jgħid li Alla jwiegħed il- premju lil min jibda tajjeb; iżda jagħtih lil min jispiċċa tajjeb.

L- istorja tesponi ġrajja fuq il- perseveranza li tassew ibeżżgħu u foshom hemm il- każ infeliċi ta' wieħed mill- erbgħin nisrani ta' Sebaste li kienu kkundannati għall- banju tas- silġ biex ikunu vittma tal- fidi, li stqarrew fortement 'il Kristu: però dan in- nisrani infeliċi beda jħoss l- avviċinament tal- mewt, għajjat jiċħad 'il Ġesù Kristu u b' hekk malajr ġie merfugħ mis- silġ u mqiegħed fis- sħana u wara ftit mumenti tilef dina l- ħajja u l- oħra, iżda l- kuruna tiegħu ħadha l- gwardjan li kien uffiċjalment jissorvelja fuqhom għax dan stqarr lil Kristu fuq il- viżjoni tad- disgħa u tletin anġlu bil- kuruni f' idejhom li mis- sema kienu neżlin fuq il- martri u li sema' t- tremenda ċaħda, xħin kien qiegħed jgħid bejnu u bejn ruħu: "La darba huma erbgħin għaliex disgħa u tletin huma l- kuruni?"

Però dawn iż- żewġ ħsibijiet fil- menti tal- penitent huma wisq salutari billi fih kontinwament inisslu spirtu ta' vera umiltà, li tagħmel oġġett tal- grazzja divina lil min iżommha fih.

U kif jista' wieħed jissuppervja u jmaqdar l- oħrajn, meta ma jafx bi żgur li Alla ħafer tassew id- delitt u l- ħżunija tiegħu, meta xejn ma jista' jassigurah li l- perseveranza hija għalih, il- perseveranza hedak id- don kbir ta' Alla?

L- umli ma jafdax fil- ħila tiegħu nnifsu u f' kull tentazzjoni jistrieħ b' fiduċja kbira fl- orazzjoni u jirrikorri għall- għajnuna ta' Alla, persważ bl- esperjenza li bil- ħila tiegħu mhu kapaċi għal xejn u kollox jista' f' hedak li jikkonfortah u li ma jiddisprezzax il- bniedem niedem u umiljat.

Dan l- ispirtu tal- biża' jdawwal fih biex jara f' kull azzjoni l- perikli mis- simpatija u mill- antipatija, mill- attakki mal- inqas kreatura, min- nuqqas ta' intenzjoni retta u ta' viġilanza tas- sensi u mill- ksur, tas- silenzju, għax il- biża' hu naturalment kawża ta' attenzjoni u ta' prekawzjoni.

Lil Alla glorja u ringrazzjamenti.

Ammen.

Stazzjon fit- Tinda Nru 24.

24 ta' Settembru.

Lezzjoni: Mhux kulħadd jagħmel l- istess elevazzjoni ta' penitenza; iżda, billi skont il- kors naturali tant 'il fuq jogħla l- ilma kemm tkun 'l isfel il- pressjoni, hekk ukoll kull wieħed tant jagħmel penitenza a miżura tal- fidi tiegħu fuq it- tagħrif ta' Alla.

Indispensabbli però huwa l- ewwel grad tal- penitenza għas- salvazzjoni eterna, li jikkonsisti f' dan li l- penitent hekk jobgħod id- dnub il- mejjet li biex ma jikkommettihx hu riżolut fil- fehma tiegħu li jħalli kollox anki ħajtu, jekk jenħtieġ; u mingħar hedina d- dispożizzjoni fil- midneb huwa żgur li m' hemmx spirtu fih ta' vera penitenza.

It- tieni grad ta' penitenza jikkonsisti f' dan li l- penitent hekk jobgħod mhux biss id- dnub il- mejjet iżda l- venjal ukoll li biex ma jikkommettihx għandu fehma soda li kollox iħalli anki ħajtu, jekk jenħtieġ.

Dina d- dispożizzjoni fil- midneb ikkonvertit tassigura fih is- saħħiħ tal- ewwel grad, skont kliem Kristu li min hu fidil fil- ftit huwa wkoll fidil fil- wisq.

It- tielet grad ta' penitenza jikkonsisti f' dan li wieħed jgħix taħt regola reliġjuża bi spirtu ta' ubbidjenza, ta' faqar u ta' kastità perfetta tant mingħajr voti kemm bil- voti; però hu iktar perfett hedana l- grad, meta wieħed jintrabat bil- voti ta' hedawna l- virtujiet.

Ir- raba' grad ta' penitenza jikkonsisti f' dan li l- midneb irravvedut u kkonvertit jimmaltratta lilu nnifsu billi jaħqar ġismu b' tgħakkis anki minn ħwejjeġ leċiti u permessi, speċjalment però bis- sawm, ukoll billi jipprokura għall- fama tiegħu disprezzi u konfużjoni, speċjalment bi lbies umli u volgari, tant jaf tajjeb kemm id- dinja tistma 'l min jilbes sabiħ, u wkoll billi b' dak li jippossiedi jew li jkun taħt id- dispożizzjoni tiegħu juża ġenerożità: u dana l- maltrattament u dina l- mibegħda tiegħu nnifsu huma ħerġin mill- konsiderazzjoni li kull dnub li hu għamel il- kawża tiegħu kienet dejjem l- imħabba tiegħu nnifsu.

Il- ħames grad ta' penitenza jikkonsisti f' dan li l- midneb ikkonvertit jilqa' mhux biss bla lament iżda bil- ferħa s- slaleb u t- tribulazzjonijiet minn idejn is- Sapjenza u l- Providenza ta' Alla, billi jaf, li Kristu qal lill- maħbubin dixxipli tiegħu: "Kif il- Missier ħabb lili, hekk jiena ħabbejtkom."

Għalhekk ma' Santu Wistin jgħid: "Hawn fid- dinja, o Sinjur, lili qatta' lili aħraq, lili agħfas biex mill- piena tal- Ġustizzja tiegħek inti lili teħles wara mewti."

Iżomm f' qalbu u f' fommu l- versett tas- Sultan David: "Ġust inti, o Sinjur, u rett kull ġudizzju tiegħek."

Is- sitt grad ta' penitenza jikkonsisti f' dan li l- penitent jibki, xħin jiftakar u bl- imrar ta' qalbu xħin jikkonsidra kemm ħażin u ingrat ittratta ma' Alla li hu offenda, tant tajjeb, tant ħelu, kollu mħabba u providenza lejh u mas- sultan David jgħid: "Nixxiegħa ta' ilmijiet tefgħu barra l- għajnejn tiegħi għax ma ndukrawx l- liġi tiegħek."

Is- seba' grad ta' penitenza jikkonsisti f' dan li l- penitent b' sens ta' riparazzjoni joffri lil Alla dak li l- iktar jogħġbu u dak li hu jagħraf l- iktar perfett: għalhekk jinteressa ruħu wisq għall- konverżjoni tal- oħrajn permezz tat- talb u permezz tal- opri, billi hija wisq għal qalb Alla s- salvazzjoni tal- erwieħ.

Ma' kull grad ta' penitenza jimxi dejjem l- ispirtu tal- orazzjoni u tas- silenzju tant intern kemm estern u minnu ma jinfiridx, għax mingħajr orazzjoni jsir id- dnub skont Kristu li qal: "Itolbu sabiex ma taqgħux fit- tentazzjoni," u mingħajr silenzju intern u estern ma tinżammx il- ġustizzja skont l- Ispirtu Santu li jgħid: "Il- kultura tal- ġustizzja s- silenzju," cioè, iżomm is- silenzju min ma jridx jidneb.

Bħala pedament għal hedawna l- gradi huwa l- qrar li wieħed b' sinċerità u b' fedeltà jgħid id- delitti u d- dnubiet li hu jkun għamel skont it- tagħlim ta' San Ġwann l- Appostlu I Epist., Kap 1, v. 9, li jgħid: "Jekk nistqarru dnubietna: huwa fidil u ġust biex lilna jaħfer dnubietna, u jnaddafna minn kull ħażen."

Ma' min nistqarru dnubietna: ma' Alla jew mas- saċerdoti tiegħu?

Jekk nistqarru dnubietna ma' Alla biss, forsi Alla mingħajr ma aħna nistqarrulu dnubietna, ma jagħrafx ukoll xorta waħda dnubietna u l- inqas sigriet tal- qalb?

X' neċessità hemm li nistqarru dnubietna ma' Alla waħdu?

Forsi s- sagramenti tal- mejtin u tal- ħajjin mhumiex fil- Knisja biss?

Forsi m' hemmx eżerċitata l- umiltà, li hi l- isbaħ virtù, xħin wieħed jistqarr dnubietu ma' bniedem ieħor?

Minn dina l- għajn, immela, jibdew ħerġin il- gradi kollha tal- penitenza.

Fl- aħħar nett, bħala mezz ta' perseveranza almenu għall- ewwel grad, il- penitent jitħarreġ bl- industrija tiegħu fl- eżerċizzju tal- opri tal- ħniena, persważ fuq il- virtù u fuq il- ġid, li jiġu min- naħa ta' Alla fuq min jagħmilhom; juża ħniena mal- proxxmu biex iqanqal 'l Alla juża ħniena miegħu stess, kif qal Kristu: "Imberkin dawk li jħennu, għax huma jsibu ħniena;" u "Bl- istess kejl li tkunu kejjiltu bih ikun lilkom imkejjel."

Hekk il- penitent jagħmel sabiex Alla jaħfirlu l- imgħoddi u jippreservah għal li ġej mid- diżgrazzja tiegħu, li tiġi mid- dnub il- mejjet.

Lil Alla glorja u ringrazzjamenti.

Ammen.

Stazzjon fit- Tinda Nru 25.

25 ta' Settembru.

Lezzjoni: Ix- xitan veru għadu tal- erwieħ u Ġesù Kristu veru tabib ħanin tagħhom: dak jistudja kif igerrex l- ispirtu tal- penitenza, billi jaf tajjeb x' forza għandha fuq qalb Alla, li cioè ġġagħlu tant kbir u maestuż jaqa' fuq għonq il- midneb umiljat u jagħtih il- bewsa tal- paċi.

Aqra l- parabbola tal- iben il- ħali, Ev.

Luq. kap 15, u inti tipperswadi ruħek fuq hedina l- verità.

Ġesù Kristu, għall- kuntrarju, jistieden għall- penitenza l- midinbin u jassigurahom li hu ma jkeċċi 'l ħadd li jmur għandu u tassew tiġbdek lejh l- imġiba tiegħu mal- midinbin ta' żmienu u b' mod speċjali, ma' Żakkew, mal- Adultera, mas- Samaritana, mal- ħalliel ikkonvertit u ma' Pietru l- Appostlu.

Huwa stess ipprietka l- penitenza assolutament neċessarja u biex iqanqal qlub il- midinbin għaliha, tkellem fuq il- ġustizzja terribbli ta' Alla fir- reqqa tal- ġudizzju u fuq il- ħruxija tal- pwieni u fuq il- mewt li bħal ħalliel tiġi fuqhom biex dejjem ukoll ikunu lesti.

Ipprietka l- penitenza assolutament neċessarja u biex iqanqal qlub il- bnedmin għaliha, tkellem fuq il- qalb karitattiva ta' Alla kollu ħniena lejn il- midinbin biex jagħtihom idea tiegħu li hu veru missier li skont in- natura ma jasalx biex jimbotta lura minnu iben umiljat u niedem.

Bla mistrieħ però l- misħut xitan, il- veru għadu tal- feliċità tal- bniedem, jagħmel permezz tal- ispirazzjonijiet djaboliċi tiegħu li malizzjużament jitfa' fil- ħsibijiet tal- midinbin u wkoll permezz ta' bnedmin appostli tiegħu.

Sabiex ibiegħed mill- penitenza l- midinbin, jibda biex ibeżżagħhom bil- ħsara tas- saħħa tal- ġisem: iva b' dan il- biża' jibda, għax hu jaf tajjeb wisq li hija wisq prezzjuża l- ħajja għall- bniedem u s- saħħa korporali, kif naraw fil- ktieb ta' Ġob, iċ- ċaħda tiegħu nnifsu ossija t- tgħakkis tiegħu li fih tikkonsisti l- qdusija u l- ispirtu tal- penitenza jurihomlu bħala għedewwa ta' waħx, bħala strument mortali.

Fi qlubhom jispira speranzi kbar temporali permezz ta' lbies sabiħ, ta' negozji, ta' ballijiet, ta' divertimenti, u ta' ikel skwiżit.

Jistudja biex igerrex mill- menti l- ħsieb tal- mewt, li hu mezz effikaċissmu għall- penitenza, u jifhem iqarraq bihom bl- isperanza taż- żmien speċjalment liż- żgħażagħ.

Ix- xitan biex jagħti okkażjoni lill- midinbin għall- abbuż jipprietka l- kbira Ħniena ta' Alla bla ma jtarraf fuq il- qilla tal- Ġustizzja tiegħu; meta però jara l- midinbin jinġibdu mill- ħsieb tal- Ħniena ta' Alla jipprietka hekk terribbilment il- Ġustizzja ta' Alla sabiex jirnexxi fil- malizzja tiegħu li jaqtgħalhom qalbhom u jerħu ruħhom għas- sekwela tad- dinja.

Tara xi appostli tiegħu jduru ma' midneb ikkonvertit u bil- fehma li jġagħluh jinġibed għad- dinja bi kliem ta' ħniena falza u qarrieqa jissuġġerulu biex ma jinħaqarx, juruh kemm hija neċessarja l- qagħda tiegħu fid- dinja u kemm ġid mal- oħrajn hu kapaċi jagħmel.

Iva tassew li x- xitan għandu raġun igerrex l- ispirtu tal- penitenza, għax hu jaf b' esperjenza kemm u kemm ħatfitlu erwieħ minn difrejh li hu kien diġà għamel tiegħu u l- iktar fil- pont tal- mewt.

Iva għandu raġun li jgerrex l- ispirtu tal- penitenza għax jaf tajjeb fuq il- ħniena ta' Alla li malajr jaħfer lil min jindem bil- verità u bis- sinċerità.

Ġona wara li pprietka l- penitenza lin- Niniviti u ra li Alla ħafrilhom il- kastig imhedded għax nidmu tassew, tnikket wisq u qal lil Alla li għalhekk hu kien ħaseb biex jaħrab lejn Tarsu, għax kien jaf li Alla hu ta' ħniena hekk kbira li jaħfer kull malizzja lil min jindem: però Alla ċanfru bix- xitla tal- liedna.

Iva għandu raġun ix- xitan igerrex l- ispirtu tal- penitenza, għax jaf li Alla huwa spirtu u li min jadurah jeħtieġ li jadurah bl- ispirtu u bil- verità: issa l- penitenza hija att wieħed tal- volontà, li jsir f' għamża ta' għajn, li bih il- bniedem jiddiżapprova dak li huwa ħażin.

Tiddiżapprova l- ħażen voldieri tħassar il- ħażen bħall- kuntrarju tiegħu li tapprova l- ħażen issir ħati tal- istess ħażen: tixtieq ħaġa ħażina, ġà inti sirt ħati tagħha malli int tajt il- kunsent tiegħek u tixtieq ħaġa tajba, ġà inti sirt denn tal- mertu tagħha.

Il- penitenza immela tħassar id- dnubiet billi wieħed jixtieq li ma għamelx dak il- ħażen li għamel — tixtieq li ma għamiltx dak li inti għamilt hu l- istess li m' għamiltx.

Mhijiex forsi dina r- raġuni li x- xitan fl- aħħar mumenti tal- ħajja jkattar in- numru tas- sħab tiegħu infernali biex jaljena l- moribond mill- ħsieb tal- penitenza?

Kemm ispirazzjonijiet qarrieqa fuq il- mezzi min- naħa tiegħu, min- naħa tat- tabib, min- naħa tal- familja!

Kemm lużingar li huwa jfiq!

Kemm kerha l- preżenza tas- saċerdot!

Veru li d- demonju ma jorqodx, iżda jdur ifixkel u jonsob u jqarraq biex ibiegħed in- nies mill- penitenza mhux biss permezz ta' festi u ta' tlellix, iżda wkoll bis- sefif tiegħu f' widnejhom: "Min jaf hux veru li hemm Ġenna u Infern?"

"Min jaf tipperseverax u fl- aħħar tindanna, ma jaqbilx tgawdi almenu hawn?

Forsi tagħmel x' tagħmel sejjer issalva jekk ma intix preordinat għall- ħajja eterna?"

Ah kemm hu veru li kull min żamm diskors miegħu spiċċaha ħażin!

Ikunu immela quddiem l- għajnejn tal- midneb il- passjoni u l- mewt ta' Kristu li mmeritalna l- grazzja ta' Alla, id- duluri u l- protezzjoni ta' Marija Santissima, il- qaddisin li ħarġu mill- knisja tagħna, il- ħniena lejn kulħadd, l- umiltà minn dnubietu, għax Alla jirreżisti lis- supperv u jagħti grazzja lill- umli, u n- neċessità tal- orazzjoni, għax min jitlob jaqla' .

M' hemmx konfużjoni għal min jikkonfida f' Alla.

Stazzjon fit- Tinda Nru 26.

26 ta' Settembru.

Lezzjoni: Il- kliem iqanqal iżda l- eżempju jorbot u jkarkar: għalhekk hija ħaġa ta' importanza kbira li jintqiegħdu taħt l- għajnejn diversi eżempji ta' vera penitenza meħudin għall- ikbar sigurezza tal- verità tal- Iskrittura mqaddsa.

Mill- ktieb tal- Imħallfin — Judicum, kap.

10, v. 15.

L- Iżraeliti jaqgħu fl- idolatrija u Alla inkurlat iqegħidhom f' idejn il- Filistej u l- Ammoniti, għal tmintax -il sena kienu wisq maħqurin bil- ħruxija: allura rrikorrew lejn Alla għall- ħelsien; iżda Alla rrispondiehom li meta ħaqruhom l- Eġizzjani u l- Ammorrej, il- Filistej u l- Ammoniti, is- Sidoni u l- Amalekiti u l- Kananej huma wkoll kienu rrikorrew lejh u hu kien ħelishom minn idejhom u b' dan kollu qalilhom: Intom dawwartuli spallejkom u tajtu ġieħ lill- allat foloz; għalhekk ma narġax neħliskom iżjed: morru u sejħu l- allat li intom għażiltu, jeħilsukom huma fiż- żmien tad- dwejjaq.

Allura l- Iżraeliti qalulu: Aħna dnibna, agħtina inti dak li jogħġbok: biss issa eħlisna.

U kif qalu hekk, irmew minn pajjiżhom l- idoli kollha u taw ruħhom għas- servizz tas- Sinjur, li għala fuq il- miżerja tagħhom.

Minn hawn jidher ċar li l- veru penitent jilqa' rrassenjat kull dulur, kull salib, basta jeħles ruħu mill- qilla tal- ġustizzja, li għadha ġejja; mhux biss, iżda hu jitbiegħed minn dak kollu li għalih kien kawża ta' dnub u bi spirtu ta' ubbidjenza jgħożż il- liġi ta' Alla.

Jidher ukoll ċar li Alla ma jafx ma jweġibx lill- qalb niedma u umiljata billi jagħtiha tassew il- maħfra.

Mill- ktieb it- tieni tas- slaten — II Regum, kap.

12, v. 13.

Wara li David kien ikkommetta adulterju u omiċidju, Alla ċanfru permezz tal- profeta Natan, li wrieh il- kastigi, li kienu ordnati ġustament fuqu.

David qal lil Natan: Jiena dnibt kontra s- Sinjur.

Natan qal lil David: Is- Sinjur ukoll ħafirlek: inti ma tmutx; però l- iben li twelidlek imut żgur.

Minn dan jidher ċar li l- veru penitent ma jaħbix anzi jistqarr li hu ħati u b' hekk isir oġġett ta' ħniena f' għajnejn is- Sinjur, kif jgħallem San Ġwann l- Appostlu, li Alla hu fidil u ġust biex jaħfrilna dnubietna u jnaddafna minn kull ħażen, jekk aħna nistqarru dnubietna.

Ġovanni, kap.

1, v. 9.

Jidher ukoll ċar li mhux dejjem mal- ħtija titħassar il- piena kollha li tkun tistħoqq lir- ruħ.

Mill- ktieb it- tieni tas- slaten — II Regum, kap 24, v. 10.

Il- profeta Gad iċanfar lil David akkawża tas- suppervja tiegħu billi għadd il- poplu li kien taħtu u pproponielu jagħżel minn tliet flaġelli wieħed: jew ġuħ, jew persekuzzjoni jew pesta ta' tlitt ijiem.

Mis- sudditi tiegħu mietu 70,000 bil- pesta li hu kien għażel.

Allura David qal lil Alla: Jiena jien li dnibt, jiena għamilt il- ħażen: dawk li huma nagħaġ, x' għamlu?

Nitolbok, o Sinjur, iddur l- id tiegħek kontra tiegħi u kontra d- dar ta' missieri.

David imbagħad waqqaf artal u l- pesta waqfet.

Minn dan jidher ċar li Alla jsejjaħ għall- vera penitenza billi jneħħi mill- midneb il- kawża tas- suppervja jew ta' dnubiet oħra jumilja 'l min jgħożż unuri, imarrad 'il min jgħożż pjaċir u jfaqqar 'il min jgħożż kumdità u ġid temporali.

U jidher ukoll ċar li l- veru penitent imidd idejh b' fehma soda li jirripara l- offiżi kif hu naturali li jiskuża ruħu min offenda 'l xi ħadd li miegħu jrid jagħmel amiċizzja.

Mill- ktieb it- tieni tal- Paralipomenon, kap 12, v. 6.

Minħabba d- dnubiet ta' Robogħam u tal- poplu Iżraelitiku, Alla kkonsenjahom ilkoll f' idejn Sesak, re tal- Eġittu.

Il- profeta Semagħja qal lil Robogħam u lill- kapijiet ta' Ġuda, li kienu nġabru f' Ġerusalemm biex jaħarbu minn Sesak: "Dawn il- ħwejjeġ jgħid is- Sinjur: Intom abbandunajtu lili u jiena nabbanduna lilkom f' idejn Sesak."

Allura l- kapijiet ta' Iżraeli u r- re mitfugħin fl- art qalu: "Ġust huwa s- Sinjur."

Meta Alla ra li huma umiljaw ruħhom, qal lil Semagħja: "Billi huma umiljaw ruħhom, jiena ma neqridhomx u nagħtihom ftit għajnuna u l- korla tiegħi ma taqax fuq Ġerusalemm permezz ta' Sesak.

Iżda huma jservuh biex jaraw id- differenza bejn is- servizz tiegħi u s- servizz ta' saltna tal- art."

Minn dan jidher ċar li l- veru penitent, billi qabel ikun abbanduna 'l Alla bid- diżubbidjenza li hija r- ruħ tas- suppervja: għalhekk jara li mingħajr umiltà, li sinjal sod tagħha hija l- ubbidjenza għal- liġi divina, ma jistax jirrikonċilja ruħu ma' Alla, li biex dan jagħtih dawl ikbar u jkabbarlu l- ispirtu tal- penitenza jqiegħdu f' okkażjonijiet li jumiljawh.

Mill- ktieb it- tieni tal- Paralipomenon, kap 33, v. 12.

Manasse ġie meħud ilsir f' Babilone akkawża tal- ħażen tiegħu u meta ra ruħu f' tant dwejjaq talab 'l Alla tiegħu u għamel kbira penitenza quddiem Alla ta' missirijietu: talbu bil- ħerqa u Alla sema' t- talba tiegħu u qiegħdu Ġerusalemm fir- renju, allura neħħa mid- dar tas- Sinjur l- allat foloz u qered l- artali u rama kollox barra mill- belt.

Waqqaf l- artal tas- Sinjur u fuqu offra vittmi u tifħir u kkmanda lill- poplu biex iservi biss lil Alla ta' Iżraeli.

Il- poplu obda.

Minn dan jidher ċar li bil- konsiderazzjoni tal- konsegwenzi koroh tad- dnub, il- midneb inissel fih l- ispirtu ta' vera penitenza li jġagħlu jara denn ta' disprezz dak li kien qabel jara denn ta' preġju u b' hekk iqanqal 'l Alla li jaħfer żgur lilu li tassew irid ibiddel id- diżunuri f' unuri tal- isem divin tiegħu.

Mill- ktieb ta' Ġuditta, kap 4, v. 8.

Meta l- poplu Lhudi taħt il- biża' tal- ġeneral Oloferne li lilu għamlu reżistenza, billi ma ridux jassoġġettaw ruħhom lejn Nabukkodonosor, li waħdu ried ikun magħruf b' alla minn kulħadd, beżgħanin hedawna l- Lhud irrikorrew lejn Alla b' ħerqa kbira u umiljaw ruħhom bis- sawm u bl- orazzjoni huma u n- nisa tagħhom: is- saċerdoti libsu ċ- ċilizzju u t- trabi mqegħdin mal- art u hekk f' hedan l- istat ta' penitenza talbu 'l Alla li jeħlishom minn hedawna l- pagani.

Semagħhom Alla u qanqal 'il Ġuditta u b' hedan l- istrument umli u debboli qered u kkonfonda l- qawwa tas- suppervi u ħeles il- poplu tiegħu.

Minn dan jidher ċar li meta d- dnubiet ikunu ġenerali f' pajjiż, ġenerali wkoll jinħtieġ li tkun il- penitenza biex il- flaġelli ta' Alla jitbiegħdu minn hedak il- lok li jkun jistħoqq għal dnubietu.

Infatti qalet Ġuditta quddiem Ożija u l- anzjani Lhud li l- kastigi u l- flaġelli huma inqas minn li dnubiethom kienu jistħoqqu.

Mill- ktieb ta' Ġona, kap 3, v. 5.

Ġona ġewwa Ninive wara li l- ħuta kienet ivvumitatu fuq ix- xatt tagħha, beda jipprietka mibgħut minn Alla: "Erbgħin ġurnata oħra u Ninive tkun meqruda."

In- Niniviti emmnu f' Alla u ppritkaw is- sawm u libsu l- ixkora lkoll, kbar u żgħar, anki r- re, xħin sema' dan, niżel mit- tron tiegħu, neħħa l- ilbies prezzjuż tiegħu u libes l- ixkora u qagħad bilqiegħda fuq l- irmied.

Alla ra dawn l- opri tagħhom li tassew ikkonvertew mit- triq ħażina tagħhom u ħenn għalihom u m' għamlilhomx dak li lilhom kien hedded.

Minn dan jidher ċar li ħadd ma jirrikorri għall- penitenza jekk ma jipperswadix ruħu, jemmen b' fidi ferma fuq il- fjammi eterni ossija fuq il- qilla tal- ġustizzja ta' Alla, li jippremja t- tajbin u li jikkastiga l- ħżiena.

Infatti hekk ukoll naraw fil- parabbola tal- għani u Lazzru li ħut l- għani, qabel ma jipperswadu ruħhom fuq il- lok tat- turmenti, ma jagħmlux penitenza.

Mill- Evanġelju skont San Mattew, kap 26, v. 75.

U ftakar Pietru fil- kelma ta' Ġesù li kien qal: Qabel ma s- serduq ikanta, inti tiċħadni tliet darbiet.

U ħareġ barra, u beka biki ta' mrar.

Minn dan jidher ċar li l- veru penitent jabborri saħansitra l- lok fejn ikun dineb: bħalma fin- natura wieħed jabborri ikel jew xorb li jkun għamillu d- deni, u li l- estern tal- penitent jiddependi mill- miżura tal- intern.

U x' ingħidu fuq Żakkew li rrestitwixxa għal erba' darbiet is- serq u ta nofs ġidu lill- foqra — fuq Marija Madalena li minn midinba pubblika tibki f' riġlejn Ġesù ssir kompanja fidila tiegħu — fuq il- ħalliel ikkonvertit li ċanfar lil sieħbu msallab jgħid: "Lanqas inti ma tibża' minn Alla li qegħdin taħt l- istess kundanna: u aħna ġustament, għax qegħdin nieħdu dak li jistħoqq l- għamil tagħna, iżda dan Ġesù m' għamel xejn ta' deni?" — u fuq tant oħrajn li għexu f' tant penitenzi ħorox?

Kif, immela, imitajna dawn il- midinbin fil- ħażen tagħhom nimitawhom ukoll fil- penitenzi tagħhom qabel ma mmorru u ma niġux iżjed.

Lil Alla glorja u ringrazzjamenti.

Ammen.

Stazzjon fit- Tinda Nru 27.

27 ta' Settembru.

Lezzjoni: Mhux kull penitenza sopranaturali hija tajba għall- ġustifikazzjoni ma' Alla, għaliex dina għal xi ċirkustanzi tista' tkun falza għalkemm immela mnissla minn xi motiv ta' fidi.

Infatti fl- Iskrittura mqaddsa hawn bosta eżempji ta' ndiema ossija penitenza falza u nibdew minn dik ta' Ġuda Iskarjota.

Matt. kap.

27, v. 3, 4, u 5.

Allura meta Ġuda, li kien ittradieh lil Ġesù illi dan ġie kkundannat, meħud mill- indiema ta t- tletin biċċa tal- fidda lill- kapijiet tas- saċerdoti u lill- anzjani, jgħid: "Jiena dnibt billi ttradejt demm ġust."

U huma qalulu: "X' inhuwa għalina?

Inti tarah."

U wara li tafa' fit- tempju l- munita tal- fidda rtira u mar tgħallaq b' ħabel — Il- bniedem tassew penitent mhux biss iħares lejn il- ġustizzja ta' Alla; iżda wkoll lejn il- ħniena tiegħu għalhekk indiema vera ma tieħu qatt għad- disperazzjoni anzi tqanqlek għall- konverżjoni u mhux għad- disperazzjoni.

Fl- ittra ta' San Pawl lil- Lhud kap.

12, v. 17, naqraw fuq Eżaw żennieħi u profan li kien biegħ għal ikla l- primoġenitura tiegħu u wara mbagħad xtaq jiret il- barka u ġie mwarrab, għax ma sabx lok ta' penitenza, għalkemm kien fittixha bid- dmugħ — Tassew li wieħed jidneb meta jrid u kif irid, iżda li jqum mid- dnub ma jiddependix minnu iżda mill- grazzja ta' Alla; għalhekk wieħed ma għandux jirritarda għall- penitenza billi Alla jagħti l- grazzja suffiċjenti lil kulħadd: infatti Alla jgħid: "Ikkonvertu lejja u jiena nikkonverti lejkom," b' dan juri li diġà jkun ta l- grazzja biex biha aħna nistgħu nikkonvertu lejh: iżda aħna nitnikkru minn jum għal ieħor u x' jista' jiġri?

Li aħna nfittxu żmien u spazju għall- penitenza u ma nsibux: il- penitenza immela tkun tassew falza f' min ma jagħmilhiex f' ħinha u f' waqtha.

Santu Wistin kien jgħid: "Nibża' minn Alla li jkun għaddej."

Fl- ewwel ktieb tar- rejiet kap.

15, v. 24 u 30, naqraw li meta l- profeta Samweli qal lir- re Sawl li Alla rriġettah, għax ma obdiex il- vuċi tiegħu, allura Sawl qallu: "Dnibt jiena iżda issa int unurani quddiem l- anzjani tal- poplu tiegħi u quddiem il- poplu Iżraeli" — Il- bniedem penitent fil- verità mingħajr dubju jumilja ruħu mhux biss bix- xufftejn iżda bl- ispirtu jagħraf il- konfużjoni tiegħu u l- ingratitudni u ma jfittixx ħlief jitfa' għajnejh mal- art, iħabbat fuq sidru u jgħid lil Alla biex ikun favur tiegħu, kif naraw mill- pubblikan tal- parabbola: għalhekk mhumiex sinjali, li joħorġu minn qalb penitenti: id- daħq, l- ilbies u l- maxta vanitużi, avviċinamenti tal- okkażjoni prossima, ritard fir- restituzzjoni, ebusija li wieħed jiskuża ruħu, lamenti fis- slaleb, tfittxija ta' kumditajiet, kura żejda għall- ġisem, tfittxija ta' lok għoli u onorevoli, dubjuż li jarġa' wara l- periklu.

Il- veru penitent mhux biss jikkoreġi ruħu, iżda b' diliġenza serja jfittex u jipprokura li jissodisfa l- ġustizzja ta' Alla.

Kemm hemm indannati fil- fjammi, forsi mhumiex kollha niedma u sogħbenin li offendew 'l Alla; iżda x' tiswielhom issa l- indiema l- penitenza tagħhom?

B' ebda mod ma tista' ġġib frott, għax daħlu fil- lejl, li wieħed fih ma jistax jaħdem.

Isma' ftit il- lamenti inutli ta' penitenza tal- mejtin, kif naqraw fil- ktieb tas- Sapjenza kap.

Il- ħżiena kollha beżgħanin jgħidu bejnhom u bejn ruħhom sogħbenin u jitniehdu għad- dwejjaq tal- ispirtu: "Ara aħna kollna niddieħqu bil- ġusti, bil- fidili, bil- penitenti għall- umiljazzjonijiet tagħhom: konna ngħadduhom ta' boloh, stmajna l- ħajja tagħhom ġenn u t- tmiem tagħha bla ebda ġieħ.

Aħna, immela, aħna żbaljajna mit- triq tal- verità u d- dawl tal- ġustizzja ma ġiex fuqna u x- xemx tal- intellett ma telgħatx għalina.

Aħna fid- dinja għejejna fit- triq tal- ħażen u tal- qerda; aħna mxejna triqat ibsin: iżda ma għarafniex it- triq tas- Sinjur.

Xi profitt mis- suppervja?

X' vantaġġ ġibilna t- tifħir tal- għana?

Kollox għadda bħal berqa."

Lil Alla glorja u ringrazzjamenti.

Ammen.

Stazzjon fit- Tinda Nru 28.

28 ta' Settembru.

Lezzjoni: Il- veru penitent imriegħed fuq il- ġudizzji ta' Alla jsaqsi x' għandu jagħmel biex jeħles il- qilla li għadha ġejja, jekk ma jkunx diġà infurmat mit- tagħlim tal- kampjun tal- penitenti, San Ġwann il- Battista, u mit- tagħlim ta' Ġesù Kristu, l- Imgħallem divin tal- bnedmin kollha.

Il- karità mal- proxxmu li jkun fil- bżonn tal- għajnuna ta' ħaddieħor: dan l- eżerċizzju effikaċissmu ġie ssuġġerit serjament lill- midinbin tant fl- Antik kemm fil- Ġdid Testment.

L- effetti tal- ħniena huma ħwejjeġ ta' għaġeb tant għal hedina l- ħajja temporali kemm għall- ħajja eterna.

Ma jistax ikun li wieħed jgħid kulma jinsab fl- Iskrittura fuq il- ġid li Alla jitfa' fuq il- bnedmin karitattivi: però nżommu ruħna ħafif ħafif fuq l- istat tal- midinbin penitenti.

Kristu qal li min iħenn isib ħniena, li bl- istess kejl li wieħed ikun kejjel lill- proxxmu jkun lilu mkejjel, li kollox isir safi għal min jagħti għajnuna lill- proxxmu fil- bżonn, li jirċievi fuq dina l- art għal mitt darba l- ġid li jagħmel mal- proxxmu u l- ħajja ta' dejjem, min hu li jaf li għandu d- dejn mal- ġustizzja ta' Alla u ma jqegħidx ħsiebu li ma jitlifx okkażjoni ta' karità lejn il- proxxmu?

Anzi Kristu diġà qal li sejjer jagħti l- barka ta' Missieru fil- jum tal- ġudizzju universali lil dawk li jkunu għamlu ħniena mal- proxxmu fil- bżonn tal- għajnuna.

Ekku naraw il- penitent Żakkew quddiem Kristu u nisimgħuh jgħidlu: "Ekku o Sinjur, jiena nagħti lill- foqra nofs il- ġid tiegħi."

Forsi ma għarafx Żakkew il- forza u l- virtù tal- karità, li tagħmel kollox safi għal min jagħmilha, tħassar cioè d- djun kollha ta' min jagħmilha?

U l- veru penitent jagħmel karità mhux biex jissodisfa ruħu jagħmel il- ġid ma' min ikun għamillu l- ġid, jew imqanqal mis- simpatija tal- proxxmu fil- bżonn, jew biex ikollu ħlas u tpattija fuq hedina l- art, biex juri ruħu, iżda biss biex iqanqal 'l Alla għall- ħniena lejh, biex jissodisfa l- ġustizzja divina ħalli jeħles mill- qilla tal- ġudizzju, li minnha jibża' mis- siegħa ta' mewtu, biex jirripara l- offiżi li għamel lil Alla jaf li 'l Alla togħġbu wisq il- karità mal- proxxmu u b' hekk junurah u jigglorifikah.

Il- penitent infatti, lil Alla jifhem jogħġob mill- mument tal- konverżjoni tiegħu u mhux lilu nnifsu fuq l- eżempju ta' Kristu, li ma għoġobx lilu nnifsu; iżda dan dejjem għamel il- volontà ta' Missieru.

Min hu beżgħani fuq ix- xorti li ma jafx x' sejjer imissu, jara sodda ta' veru mistrieħ l- eżerċizzju ta karità vera; karità vera, li tinfirex lejn kulħadd, eskluż ħadd, lanqas l- aqwa għadu; karità vera, li ma tistenniex ħlas u tpattija fuq dina l- art; karità vera, li tissieħeb b' kull xorta ta' opri ta' ħniena, kif wieħed jista' iva dina hija s- sodda tal- veru mistrieħ għall- midneb ikkonvertit.

U forsi ma jarax xorti kbira għalih il- midneb ikkonvertit l- okkażjoni, li providenzjali tiġi fuqu, biex jaħfer lil min inġurjah fil- fama, fis- saħħa jew f' xi ġid ieħor temporali, xħin hu persważ mill- kelma infallibbli ta' Kristu li Alla jaħfer lill- midneb ikkonvertit, kif dan stess jaħfer, cioè, li Alla ma jitfgħux fil- ħabs tiegħu, jekk hu stess ma jkunx tefa' fil- ħabs ċivili ossija kkastiga l- offensur tiegħu?

Il- veru penitent mal- konverżjoni qalbu ssir kollha kemm hi tal- laħam lejn kulħadd: ħniena, ħniena u din il- kelma ġġiblu konfort, konsolazzjoni u ferħ.

Lil Alla glorja u ringrazzjamenti.

Ammen.

Stazzjon fit- Tinda Nru 29.

29 ta' Settembru.

Lezzjoni: Iktar ma l- midneb ikkonvertit jaħseb fuq gravitajiet u n- numru ta' dnubietu, iktar ikabbar fih il- fiduċja tiegħu f' Marija Santissima li hija r- refuġju tal- midinbin u l- bieb tas- sema.

Min hu fil- Knisja Kattolika tagħna, li ma semax fuq salvazzjonijiet ta' erwieħ, li diġà kienu f' ħalq is- serpent infernali u li ġew meħlusin, billi f' ħajjithom taw vera qima lil Marija Santissima permezz tar- rużarju mqaddes, jew permezz tal- labtu, jew permezz taċ- ċintura, jew permezz tal- medalja mirakuluża, jew permezz ta' kompatiment fuq id- duluri tagħha, jew permezz ta' għożża ta' xi immaġni tagħha?

Il- penitent, li mbeżża' fuq iċ- ċertezza ta' dnubietu u fuq l- inċertezza tal- maħfra, b' fiduċja u b' kunfidenza tassew soda u ferma jirrikorri lejn Marija Santissima sabiex itaffi l- biża' u jistrieħ bil- ħsieb li jagħmel sigura s- salvazzjoni ta' ruħu permezz ta' dina l- Omm tassew potenti u tassew ħanina, persważ li dina żgur ma ddawwarx wiċċha minnu.

Huwa tassew naturali għal bniedem fil- bżonn tal- għajnuna ta' ieħor, li ma jirrikorrix lejh, għalkemm jafu għani u potenti, jekk mhux persważ li hu wkoll tassew twajjeb u ħanin, għax minnu ma jistenniex ħlief respinta u rifjut; iżda f' Marija Santissima wisq ċari jidhru hedawna ż- żewġ kwalitajiet li jġibu vera kunfidenza u jqanqlu biex wieħed jirrikorri lejha.

Min hu li ma jarax potenza terribbli f' Marija fuq qalb Alla u qalb tassew tenera, ħanina, twajba u sensibbli lejn il- miżerja tal- bnedmin, jaqra biss l- episodju tat- tieġ tal- Kana fil- Galilea?

(Ġov. kap 2, v. 1- 11) Rigward il- potenza u l- ħniena tagħha: Kristu mitlub minnha biex jagħmel l- inbid, jirrifjuta jgħid li kienet għadha ma waslitx is- siegħa tiegħu: hija ddur lejn is- servjenti għax riedet assolutament li hu jġib l- inbid fit- tieġ ta' dawk il- foqra biex ma tħallihomx jiddejqu bin- nuqqas tal- inbid, li jferraħ qalb il- bnedmin fil- jum ta' dina l- festa u tgħidilhom jagħmlu kif ikun huwa qalilhom.

Allura Kristu qallhom biex jimlew is- sitt ġarar tal- ħaġar, li kien hemm, bl- ilma li hu bl- omnipotenza tiegħu biddel f' inbid l- iktar tajjeb.

Jista' jkun li wieħed ma jirrikorrix lejn Marija Santissima xħin jara tant potenza u tant ħniena fiha?

Forsi xi ħadd jgħid li Alla ma jistax jitbiddel la fin- natura tiegħu, la fil- ħsibijiet tiegħu lanqas f' ebda ħaġa oħra, għax huwa essenzjalment immutabbli.

Dan hu verissmu: iżda mhux kulma jgħid Alla jkun dejjem assolut: iżda fl- iskritturi naqraw li bosta ħwejjeġ jgħid Alla taħt kundizzjoni bla ma jsemmiha.

Allura wieħed jistħajjel hawn li jisma' 'l Alla, il- Missier, jgħid lil Alla Ibnu qabel ma dan jilbes in- natura tagħna bnedmin għas- saħħa tagħna midinbin: "Għażiż Iben tiegħi, la tagħmilx mirakli qabel ma ngħidlek jiena s- siegħa u jekk il- Verġni Omm tiegħek titolbok, irrifjuta wkoll: iżda jekk dina tkun trid assolutament, ċedi u kkuntentaha, għaliex xejn ma jista' jkun lilha mċaħħad għall- kelma assoluta tagħha."

Oh kemm hija kbira Marija Santissima!

Hekk kbira li jekk ikun jenħtieġ li tkun ikbar: forsi jista' jkun, xħin Alla tant kbir u terribbli b' xhud tal- opri ta' jdejh, ħalaqha, għażilha b' Omm tiegħu naturali u assoġġetta ruħu lejha, Alla tant kbir?

Iva, il- penitent iħossu jirrespira u jistrieħ taħt il- protezzjoni ta' Omm li l- Knisja ssejjaħ tal- Ħniena mhux biss iżda wkoll ħajja, ħlewwa u tama tagħna bnedmin.

Le żgur li ħadd ma jaqta' qalbu fuq is- salvazzjoni tiegħu mit- telfien ta' dejjem, xħin jisma' fuq Marija Santissima li hija l- Omm tal- grazzja ta' Alla.

Fuq għedna vera qima għax mhux qima, imma veru diżunur jagħti lil Marija Santissima min jabbuża jgħid fl- okkażjoni ta' dnub mejjet li għandu 'l Marija protezzjoni tiegħu li ma tħallihx jindanna: tinqeda b' Marija Santissima biex tisserva biha ħalli tiddisprezza l- liġi tal- Altissmu jew tgħid li m' hemmx bżonn ta' perfezzjoni basta li wieħed ikun devot ta' Marija għas- salvazzjoni!

Oh x' malizzja!

Il- penitenti kollha ordinarjament quddiem id- duluri ta' Marija Santissima li hija sostniet akkawża tad- dnubiet tal- bnedmin ma jafux jitbiegħdu, għaliex dawn id- duluri jagħtuhom motiv biex aktar jisħtu d- dnub li wassal Omm hekk qaddisa li tara mejjet fi ħdanha l- Iben Uniġenitu ta' Alla u tagħha mtaqqab bil- pjagi u biex iktar jersqu bil- fiduċja lejn min miet għalihom jitolbuh maħfra vera u sinċiera b' fehma soda li qatt iżjed ma jerġgħu joffenduh bil- għajnuna dejjem tal- grazzja tiegħu.

Lil Alla glorja u ringrazzjamenti.

Ammen.

Stazzjon fit- Tinda Nru 30.

30 ta' Settembru.

Lezzjoni: Kristu għamel ritratt ta' midneb penitent fil- parabbola tal- Fariżew u tal- Pubblikan: qal li dan qagħad wieqaf mill- bogħod, lanqas ma ried jarfa' għajnejh lejn is- sema; iżda jħabbat sidru talab il- maħfra lil Alla.

Minn hedan ir- ritratt issejjaħ inti penitent veru min ma jilbisx il- mistħija tal- ingratitudni, min ma jidħolx fi spirtu ta' umiltà u ta' kunfidenza mal- ħanin Alla u ma jistqarrx id- delitti tiegħu, inissel fih innifsu mibegħda lejh innifsu?

Min jassekonda n- natura ossija jimxi skont is- sentimenti tad- dinja dan ma jistax jissejjaħ penitent, għaliex id- dinja ma tagħrafx 'l Alla lanqas tista' tirċievi l- ispirtu tiegħu: għalhekk jew ma' Alla jew mad- dinja; iżda sservi lil żewġ padruni dan ħadd ma jagħmlu; għax jekk tħobb 'il wieħed tobgħod lill- ieħor, jekk iżżomm mal- wieħed; iżżeblaħ il- ieħor.

X' jagħmel, immela, min hu kkonvertit ħlief li jobgħod lilu nnifsu billi jiddisprezza kull stedina tad- dinja li tkun togħġbu?

Mal- profeta David jgħid: Issa bdejt, din il- bidla tal- lemin ta' Alla.

Kif jista' jkun li dina l- bidla mhijiex tal- lemin ta' Alla, meta l- volontà tal- bniedem waqt it- tentazzjonijiet, waqt l- istedin għas- sentimenti tad- dinja tara naturalment ġid dak li l- intellett juriha bħala ġid għalkemm apparenti u falz u din bħal potenza għamja li timxi warajh, bħalma d- dell jimxi wara l- figura, tħaddan b' ġid dak li fir- realtà hu ħażin u veru deni u b' dan kollu b' virtù mis- sema l- intellett imdawwal juri l- qerq lill- volontà u l- veru deni li hija allura tabborri vigorożament: kif jista' jkun immela li mhijiex bidla tal- lemin ta' Alla?

Ma' hedina l- bidla inseparatament u kontinwament jissieħbu l- viġilanza u l- attenzjoni u b' ħarsa mentali lejn l- Imgħoddi biex tagħtih okkażjoni jagħli u jibki, lejn il- preżent ukoll, biex tagħtih okkażjoni li jumilja ruħu u lejn il- futur biex jitbażża' għas- serjetajiet li huma indispensabbli għal kull bniedem.

Quddiem għajnejn il- bniedem konvertit ġejjin u sejrin is- sigurezza ta' dnubietu u l- inċertezza tal- maħfra; is- sigurezza tal- mewt u l- linja tal- eternità; il- ħniena ta' Alla u l- ġustizzja tiegħu; il- perikuli tad- dnub min- naħa tan- natura tiegħu, min- naħa tad- dinja u min- naħa tad- demonju, li dejjem idur ifittex 'il min jiddevora.

Waqt il- kuntrarju, waqt is- slaleb, waqt it- tribulazzjonijiet, waqt il- persekuzzjonijiet, waqt il- mard, waqt l- uġigħat, f' kelma waħda, is- swied il- qalb, jgħid lilu nnifsu jħaddan bil- kalma dak li ma jogħġbux, dan li jiena qiegħed nara issa ikrah u donnu deni dan jitbiddel fi ġmiel, f' ġid veru: kollox jitbiddel; il- ferħ u d- delizzi mundani f' biki u l- biki f' ferħ u f' delizzi dak li issa ma jingħoġobx jitbiddel f' dak li jogħġob u dak li issa jogħġob jitbiddel f' dak li ma jingħoġobx.

Minn hedan il- ħsieb iħoss fuqu l- ispirtu tal- fortezza u jieħu paċenzja joffri kollox lill- ġustizzja ta' Alla unitament mal- merti tal- pjagi ta' Ġesù Kristu.

Jara l- għedewwa vera tiegħu 'il min irid ifixklu fit- triq tal- penitenza b' xi suġġerimenti ta' qerq moħbi mill- ispirtu naturali jew djaboliku, bħallikieku li essenzjali hija biss il- penitenza interna u mhux l- esterna.

O qerq!

Meta hemm il- penitenza interna jista' jkun li din il- penitenza ma tgħaddix għall- opri esterni, kif qal Kristu, u b' mod naturali li mill- abbundanza tal- qalb jitkellem il- ħalq u kif jikxef il- majjistru tal- ispirtu San Vinċenz di Paoli jgħid li min jgħid li mhijiex meħtieġa għall- qdusija l- penitenza esterna, iżda biżżejjed l- interna tal- qalb, dan u la għandu l- waħda u lanqas l- oħra.

Forsi l- ġisem ma jikkorrispondix naturalment mar- ruħ mill- intern?

Forsi jista' wieħed jidħaq, meta huwa addolorat jew jibki, meta huwa ferħan?

Lil Alla glorja u ringrazzjamenti.

Ammen.